text:
ORANJESTAD (AAN): Diamars a tuma lugar den Corte, e caso sumario entabla contra Presidente di Parlamento.
Defensa di Headlines Group y di Nelson Andrade, contra Parlamento di Aruba e biaha aki tabata den mannan di abogado mr. David Kock. El a cuminsa na splica Hues cu ta sinti cu aki ta un caso di discriminacion y un atentado serio contra nos democracia y libertad di prensa. El a pidi Corte pa obliga e Presidente di Parlamento pa e destrui e dos cartanan cu medidanan disciplinario tuma contra e miembro di prensa.
Abogado mr. David Kock a enfatisa cu libertad di expresion ta un asunto sagrado y mara den tratadonan internacional, entre otro di Corte Europeo bou cual nos ta resorta. El a splica cu ta na paisnan Africano y Asiatico nos conoce e forma di traha asina, den cual Gobierno ta limita e libertad di expresion entre otro di Prensa.
Tur cos a cuminsa dia 1 di december ora Nelson Andrade e traha un reportahe den sala di Parlamento sinta na stoel di e Presidente, relaciona cu e logo di Parlamento. A sinta na e stoel pasobra net su tras e logo ta colga, pues asina riba video por mire den fondo. E reportahe aki, obviamente, no a cay den bon tera cerca e Parlamentarionan cu riba red social a worde critica masha pa tin prioridadnan robes.
Dia 5 di december e Presidente di Parlamento, mr. Juan “Ady” Thijsen a manda un carta pa 24Ora y a keha riba comportacion di Nelson Andrade y a anuncia cu tin regla, etc.
Ironia di bida ta cu e bode di Parlamento a entrega Nelson Andrade mes e carta, pasobra ni sikiera tabatin un nomber riba dje.
E mesun dia, Nelson Andrade, durante su noticia na Canal 90, esta Enfoke 90, a critica Parlamento pa e hecho aki cu a mande un carta y a bisa e ta sinti cu ta persiguie y strobe di haci su trabao. El a indica cu e tin mas di 20 aña ta haciendo e trabao aki y semper tabatin aceso liber na Parlamento. Claro, semper y cuando cu cooperacion di e miembronan di siguridad y e mesun Parlamentarionan cu ta yame pa entrevista. el a bisa di lo sigui bay Parlamento cuando biaha cu e kier.
Atrobe e declaracion ey na radio no a conta cu aprobacion di e Presidente nobo di Parlamento cu e ora a mande un otro carta dia 8 di december indicando cu awor e ta haya 3 luna di prohibicion pa drenta e edificio. Tras di e carta ey a sali un carta di abogado Kock na Thijsen, urgiendo e pa e reconsidera su decision y pa e hala su carta aden. E no a haci esey y consecuentemente a inicia e caso sumario.
E abogado a splica Hues Sap den Corte cu e pret ta cu e fecha di e carta di di prohibicion di entrada a bin prome cu e carta cu a sali pa prensa pa anuncia maneho nobo. E ta sinti cu a sanciona Speed Andrade prome y despues impone regla. E storia cu ta reglanan existente no ta valido, sino no tabata necesario manda un carta pa prensa. Ta mas cu obvio cu ta regla nobo e Presidente nobo a caba di introduci, cu ta su bon derecho.
Pero, mirando e actitud di Ady Thijsen di no kier recapacita, abogado Kock a considera den Corte cu e ta actuando estilo “Wrong and Strong”, locual ta inaceptabel. E Presidente di Parlamento mester compronde cu leynan ta traha pe tambe y cu e no tin e autoridad cu e ta kere pa impone un sancion contra un miembro di prensa cu a critike na radio. Su autoridad ta cuminsa y caba den sala di Parlamento. A duna ehempel di por pone regla pa vestuario, pa comportacion den tribuna, etc. Pero no por ta asina cu si bo critike den bo radio, cu mesora ta sali un carta pa prohibibo drenta e edificio.
Abogado Kock a bira wak e periodistanan den sala y a corda nan pa wak bon con nan ta relata e caso pasobra si e no cay na agrado di Ady Thijsen, cu e chens ta cu nan por haya un carta tambe mayan. Tur di nan hariendo a compronde mesora cu e Presidente hamas por basa un maneho riba e libertad di prensa cu cada un ta goza di dje den un pais di estado di derecho, manera Aruba.
Hues a scucha ambos partido y na final a bisa cu e tin e decision caba y e tin un bon sinti di kico ta tumando luga aki. El a bisa cu mayan mes, prome cu fin di dia, e lo manda su decision via fax.


c: text/html

text:
Diasabra anochi e di dos wega di e campeonato 2017-2018 di futbol di division honor a continua unda cu e Riverplate a topa e campeon di e campeonato anterior Deportivo Nacional.
Deportivo Nacional a sa di domina e wega y na final a bay cu e victoria di 5-1.
For di trempan Deportivo Nacional a bay den atake unda cu na 7 minuut di wega C.A Carabali de la Cruz ta habri e marcado.
Wega ta continua unda cu Riverplate a haya posicion di e bala y Theo Teixeira a deposita esaki den e net na 17 minuut wega. Riverplate a busca pa pasa e defensa di Deportivo Nacional, pero no tabata logra haya e buraco manera nan tabata desea.
Na 28 minuut di wega Bryan Bedoya a anota e di 2 gol pa Deportivo Nacional. Faltando un par di minuut p’e prome tempo termina, Kenroy Ranger a anota e di 3 gol pa Deportivo Nacional.
E di dos tempo a inicia cu un Deportivo Nacional dicidido pa mantene e bentaha, mientras cu Riverplate tabata busca pa corta bentaha di gol.
Na di 48 minuut di wega un biaha mas Kenroy Ranger a haya chens pa anota e di 4 gol di e anochi aki.
E hungadonan di Riverplate nan rendimento a cuminsa cay y aki ta unda cu Deportivo Nacional a probecha y Edward Clarissa a anota e di 5 gol na 77 minuut.
E wega a continua unda cu Riverplate a purba wanta e team di Noord te den 90 minuut.
Director tecnico di Deportivo Nacional, Dreyer Bracho, a indica cu desde trempan nan por a domina e wega, unda cu tur hungado tabata pendiente di kico nan mester a haci durante e wega. Tabata importante pa Deportivo Nacional di a domina e wega desde trempan aunke Riverplate a empata e wega.
E 5 golnan aki a duna e hungadonan mas confiansa p’e siguiente wega y asina mes nan sa cu no mester celebra hopi, pasobra apenas e campeonato a cuminsa y tin teamnan cu un plantamento mas miho.
Nan siguiente wega lo ta diasabra 21 di October contra Dakota y Deportivo Nacional lo prepara nan mes na e mesun manera. P’e wega aki nan ta invita e fanaticonan pa yega stadion y apoya nan.
Director Tecnico di Riverplate, Alejandro Avila a expresa cu a enfrenta e ultimo campeon di e campeonato cu ta un bon team y tabata bon forma cu un gran cantidad di hungado.
E ta haya cu Riverplate tabatin un encuentro dificil, pasobra na comienso nan por a controla e bala, unda cu a empata e wega pero despues a bin tiro di pinalti y esaki a costa Riverplate pa bin bek den e di dos tempo.
E team mes a cay hopi durante e rendimento y esey a duna e resultado aki.
Pa loke ta e di dos wega e preparacionnan lo sigui manera e ta bayendo, pero e coach ta kere cu e diferencia e biaha aki ta cu nan lo tin 7 hungado clave.
El a splica cu 4 hungado estelar tabata suspendi pa motibo di carchinan di e campeonato anterior y tabatin hungadonan den exterior pa cuestionnan di trabou.
Riverplate ta kere cu teniendo bek e hungadonan estelar p’e siguiente wega e rendimento lo ta miho.
Riverplate su di dos wega lo ta contra Bubali diabierna awo y ta invita fanaticonan pa yega stadion y apoya e team.

robotstxt: allowed

filter: keep


text:
Durante un ceremonia chikito na HC Adidas Aruba, situa den Renaissance Mall, e bala oficial cu lo wordo usa durante FIFA Worldcup 2018 na Russia a wordo desvela.
E bala a yega Aruba un dia anterior, y hunto cu AVB a mustra e bala pa prome biaha p’e publico di Aruba.
Durante e ceremonia, a papia Jonathan Wever, Marketing Manager di HC Adidas Aruba, cu a splica un poco tocante e historia y tecnologia di e bala.
Di parti di AVB, a papia sr. Koopman, kende ta Director Tecnico di AVB, y el a splica un poco su rol den e federacion, y con e ta mira e situacion actual di Futbol na Aruba. El a papia hopi bunita di futbol na Aruba, lagando sa bon cla cu e desaroyo ta sumamente positivo y e futuro ta mustra di bay ta hopi interesante.
Na palabra nos a haya sr. Richard Dijkhof tambe, kende ta Presidente di AVB, kende a gradici HC Adidas Aruba p’e ceremonia y a toca riba e gran relacion entre AVB y HC Adidas Aruba. Presente den publico nos a haya varios deportista y miembronan di directiva di varios team di futbol aki na Aruba, cu a mustra hopi entusiasmo p’e diseño y “looks” di e bala nobo.
E bala cu a wordo desvela ta yama e Telstar 18. E bala aki ta hopi particular, como e t’e “reinvention” di e prome bala blanco cu patterns preto, cu a wordo desvela den aña 1970 dor di Adidas.
E prome Telstar a revoluciona con futbol a crece for di aña 1970, como el a yuda popularisa e deporte.
Danki n’e diseño ingenuo di Adidas e tempo ey, e bala por a wordo mira hopi mihor riba veld durante wega, y mas aun p’esnan cu ta wak e wega riba television.
Na HC Adidas Aruba, lo tin disponibel algun bala special di Telstar 18, cu lo tin un “NFC chip”” den e bala, unda lo por conecta cu e bala via un app riba bo smartphone. Esaki lo duna informacion valioso pa cualkier futbolista, cu lo kier mira p.e. e trayectora of speed di e bala despues di a skop e.
Den number di Monique Janssen, Directora di HC Adidas Aruba, a gradici e miembronan di prensa presente, y deportistanan cu a presencia y e publico cu a yega asina join nan den e desvelacion di e bala Telstar 18.
E bala ta obtenibel na HC Adidas Aruba pa cual ta invita pueblo pa pasa serca nan, p’asina mira e bala, y mesora take a look tambe den e store.


text:
Diamars dia 2 di mei Ministerio di Enseñansa conhuntamente cu representantenan di Coastal Carolina University lo tene un anochi di informacion pa tur studiante cu tin e interes pa studia na e Universidad aki na e estado di South Carolina na Merca. E anochi di informacion lo tuma luga na e
Day: May 1, 2017
MEP ta lansa candidatonan nobo: Karel Jeandor, Roderich Lopez y Arthur Vallejo
Segun Alan Howell: Cu partido POR den Gobierno tur post di Polis di Bario lo ta den funcion bek y como debe ser
Imagen di cameranan di seguridad tabata crucial pa por a soluciona e desaparicion di Adriana Morales de Florencio
Di acuerdo cu Partido POR: Prome Minister mester demostra awe unda e dignidad y principionan di su Gobierno ta para
Diamars mainta, finalmente lo tuma lugar e reunion publico den Parlamento pa atende cu e investigacion penal contra Minister Paul Croes. Despues cu e reunion a wordo pidi cu caracter di urgencia basta siman atras, diamars mainta finalmente esaki lo tuma lugar. Durante e reunion importante aki pa estado di derecho
Otro exitoso Opendag Marinierskazerne Savaneta
Relato Anual di Cft di 2016: A cumpli cu e normanan presupuestario no obstante stancamento económico
WILLEMSTAD - Na aña 2016 tanto Còrsou, Aruba como Sint Maarten a logra cumpli cu e normanan di supervision financiero, aunke economia a confrontá contratempo. Bonaire, Sint Eustatius y Saba den 2016 tur tres tambe a logra minimalmente balansá nan presupuesto. Sinembargo, pa tur e paisnan y entidadnan público ainda tin basta
Fraccion di AVP: Crimen organisa ta e menasa mas grandi
Resultado di Torneo di Tennis Copa Eddy Ras
Kinan ta sigui e resultado di e ganadornan di e Torneo di Tennis Copa Eddy Ras. E resultado ta como lo siguiente. Boys 10 Single: 1- Kyan Henriquez CUR 2- Nishente Meyers ARU Consolation - Vladimir Solovey ARU Boys 10 Doubles: 1- Jay Wernet ARU / Kyan Henriquez CUR 2- Delvan NG ARU / Andres Bocache ARU Boys


text:
Diasabra dia 11 di maart 2017 na Parke Arawa e equipo di natacion Aruba Dolphins a tene su evento pa premia esnan cu mas a destaca den 2016.
E premio “Most Valuable Swimmer” a cuminsa oficialmente na aña 2003 unda cu directiva hunto cu coachnan a bin cu e idea di nombra 1 landado femenino y 1 landado masculino como e mihor landador di e aña anterior.
Na aña 2013 despues di 10 aña directiva di Aruba Dolphins a dicidi di amplia e premiacion.
Ta duna premio den e categoria 8 & under, 9-10, 11-12, 13-14 y 15 y mas pa mucha muher y mucha homber. Pues ta saca 10 ganador y di e 10 ganadornan aki lo saca esnan mas destaca y lo t’e Most Valuable Swimmers pa 2016.
E escogencia pa aña 2016 no tabata facil. Coachnan mester a kibra cabes y considera e diferente desaroyonan cu a tuma lugar den 2016.
Tabata tin bastante campeonato local e internacional na unda landadornan di Aruba Dolphins a participa como club of representando Aruba.
No ta tur ora e landadornan ta haci progreso. Tin ora nan ta keda pega na un caminda. Esaki ta hopi frustrante.
Malesa, scol y otro factornan tambe a hunga un rol den e desaroyo di diferente landador. Pero tambe tabatin landadornan cu a haci tremendo progreso.
Esnan cu a ricibi e premio e aña aki a traha duro p’e.
E ganadornan pa 2016 ta:
Seccion femenino: 8 & Under: Liv Farro: 9-10 aña: Vera-Elise Bakmeyer: 11-12: Amy Pichardo: 13-14: Elisabeth Timmer: 15 & Older: Flory Kock.
Masculino: 8 & Under: Inald Fernandes Perna: 9-10 aña: Ronald Fun: 11-12: Darwin Marchena: 13-14: Lucien Peterson: 15 & Older: George den Dunnen.
Despues di profundo analisis coachnan a scoge Flory Kock y Lucien Peterson como MVS pa aña 2016.
Directiva di Aruba Dolphins ta felicita tur e ganadornan y ta gradici Tri-bike pa yuda cu e premionan.
Pa mas informacion y potret bishita www.arubadolphins.com


text:
Sambil Mini Model
Esaki ta un evento ku Sambil a organisa kual ta kompletamente GRATIS! E aktividat menshona ta pa duna diferente hoben (mucha muhe) e oportunidat di partisipa pa asina mustra nan talento i di por tin e CHENS di representa i ta e imagen di Sambil pa 1 aña den diferente aktividat i hopi mas.
Dia di Casting pa ku e evento aki ta
Djasabra: 19 di Augustus 2017 pa mucha muhe ku tin e edat di 5 – 8 aña
Djadumingu: 20 di Augustus 2017 pa mucha muhe ku tin e edat di 9 – 12 aña
Orario di e casting pa ku e dos dia nan aki lo ta 2pm – 5pm enkual hoben mucha muhe ta keda kordialmente invita.
Pa ku e Casting, esaki lo tuma luga na Sambil den nos Conference room net banda di Cinemark.
Nos kier djis korda na kada mayor ku e dia nan menshona diferente hoben lo wordu selekshona pa asina partisipa na e Show na final kual lo ta dia djabierne15 di September 2017.


text:
A bira un custumber caba cu asina yega luna di maart, esta luna pa nos recorda e Conferencia di Mesa Rondo 1983, luna di himno, bandera y tambe referendum, Mike Eman ta sali dilanti pa duna su propio interpretacion na e celebracion di nos Dia di Himno y Bandera.
Hecho ta cu cada biaha e fulan aki kier keda plak e fecha di 18 di maart na e logro di Status Aparte y awor e kier bay honra e 2147 firmantenan, pero e no ta conta di e traicion cu a ser cometi contra nan dor di su propio partido. Ta p’esey mes nos di MEP ta haya nos obliga pa trece e historia den e version corecto pa pueblo mes por mira con Mike Eman kier sigui manipula cu e logro di lucha pa nos Status Aparte.
Discriminacion di AVP
Na aña 1947 partido AVP a colecta firma na Aruba pa sostene e lucha pa Separacion for di Antiyas. Un gran cantidad di ciudadano a kere cu sigur e politiconan cu a pidi nan firma lo para fuerte bao tur circunstancia pa e Separacion y prueba di esaki ta cu 2147 persona a firma. Remarcabel tabata e practica di discriminacion ya cu ningun hende muher por a firma, pasobra pa AVP nan no tabatin derecho.
Fuera di esey e lista cu e 2147 firmantenan ta prueba di e politica discriminatorio di AVP contra tur hende cu a bin for di Corsou, Boneiro, Isla Riba, Surinam etc., pasobra no tin ningun fam rib’e lista cu ta duna indicacion cu e hendenan aki tambe tin derecho.
Ta p’esey mes na e Monumento di traicion 12-8 no ta aparece ningun fam manera Hooyboer-Winklaar, de Meza, Dowers, Varlack, Sneek, de Sousa, Velasquez, Dammers, Daquin etc.
Si esaki no ta discriminacion, anto con otro mester yama esaki anto?
Baas den nos mes cas
Dia 18 di maart 1948 Shon A Eman a entrega na Reina Wilhelmina e peticion cu e 2147 firmanan pa mas autonomia pa Aruba, e asina yama ‘Baas den nos mes cas.’ Alavez a ser acepta pa studia e deseo di Aruba pa tin un posicion special den Reino Hulandes y a nombra un comision pa cu esaki. Durante e eleccion di 1948 AVP a core campaña a base di e peticion aki y nan a logra haya 5 asiento y partido UNA 3.
Na mei 1948 Aruba a haya igualdad (8-8) cu Corsou na momento di cambio di e Staatsregeling. Den formacion di e Gobierno di e tempo ey e lider di NVP di Corsou, esta Da Costa Gomez, no tabata contento cu Corsou siendo mas grandi cu Aruba tin e mesun cantidad di asiento den Staten cu tabata 8. Dor di discusion ey Hulanda a manda Prof. van Poelje pa Antiyas pa regla e asunto aki.
Interimregeling versus Plan di Poelje
Prof. van Poelje a bin cu dos concepto di ley. Un tabata yama Interim Regeling y e otro Plan van Poelje. E diferencia di nan dos ta cu Plan van Poelje ta regarda cu cada isla ta dicidi pa su mes cual departamentonan di Gobierno lo kier traha hunto cu otro, mientras cu Interim Regeling tabata papia di e isla cu mas voto ta haya mas asiento.
Henny Eman tabata inclina pa e deseo di Da Costa Gomez cu tabata kier e Interim Regeling.
Na mei 1949 AVP a forma un Gobierno cu NVP y Shon A Eman, tata di e actual PM a haya un puesto di Minister sin cartera.
Traicion di AVP
Dia 13 di october 1949 den Staten di Antiyas tres miembro di AVP a vota hunto cu Da Costa Gomez pa e Interim Regeling, mientras cu Juancho Yrausquin, Fichi Croes y partido UNA cu tabata kier e Plan van Poelje a vota contra. E tempo ey un Arubiano, Juan Eusebio Croes cu a firma pa Separacion y cu a sinti cu nan tur a ser traiciona como forma di protesta durante e reunion den Staten a tira Henny Eman cu webo.
Resultado di e traicion di AVP tabata cu Hulanda a duna Corsou 12 asiento y Aruba a keda cu 8 asiento. Cu e votacion aki AVP a vota contra pa Aruba por a haya mas autonomia y a traiciona e 2147 firmantenan. Di su regreso na Aruba, Henny Eman a tuma henter pueblo haci spektakel bisando cu “Aruba no a perde nada, pero ta Corsou a haya 12”.
E cadena di 12-8 a bira realidad
Na mei 1950 Tweede Kamer a acepta e Interim Regeling cu e cambio di e 8-8. Pues esaki a bira 12-8. E tempo ey AVP no a reacciona y no a protesta, al contrario a bin fiesta na Aruba, pero pueblo Arubano si no a keda contento.
Na augustus 1950 e Interim Regeling a ser trata den Eerste Kamer, unda e partidonan politico UNA y PPA a pidi pa rechaza e “Interimregeling”.
En bes cu AVP a sostene UNA y PPA, nan a keda keto, pasobra ya nan mes a acepta e areglo aki pa hinca Aruba bao di Antiyas. Cu e votacion tanto den Tweede Kamer como Eerste Kamer e humiliacion di 12-8 a bira realidad.
Pues e hecho cu Mike Eman ta bisa awe cu Status Aparte a wordo logra dia 18 di maart 1948 ta un mentira flagrante. Eynan e grito a nace pa ta ‘Baas den nos mes cas’ y e grito ey ya a muri na october 1949 ora cu Henny Eman y dos mas den AVP a vota cu Da Costa Gomez pa Interim Regeling, traicionando asina e 2147 firmantenan.
Hecho ta cu pueblo Arubano mester a warda dos decada mas pa porfin Aruba por a haya e berdadero luchador pa nos autonomia, nos Status Aparte, esta e gran estadista Betico Croes.


text:
WILLEMSTAD – Si sigi riba e ritmo manera morto ta cay di manera violento y criminal, casi-casi mester cuminsa pensa riba un ‘santana express’ pasobra fo’i dia aña nobo a cuminsa, ta morto tras di morto ta cay.
Cu si no ta accidente na trabou, ta accidente den trafico of pió ainda, masacre caminda ta mata hende inocente.
Ayera mainta tabatin un caso cu ainda autoridadnan no a duna nan version y cu a tuma lugar den Curá Piedra caminda bisiñanan a yama Polis pa zonidonan di bala den e bario na Caya Hematita. Na yegada di Polis, nan a topa un hòmber cu varios herida di bala y den un situacion bastante grave.
Personal di ambulance cu a yega n’e sitio a purba di tur manera pa reanimá e victima, pero no a logra scapa bida di e homber.
Di informacion cu Polis a haña n’e sitio ta cu tres tipo mester a bin den un vehiculo chiquito y aki nan a tira atraco riba habitante di e cas. Despues di nan acto nan a lòs tiro cu consecuensia cu un homber a bin perde su bida.
VERSION OFICIAL DI POLIS
Den oranan di merdia, nos a recibi version oficial di Polis cu ta bisa, dialuna 3 di april 2017 alrededor di 09.39 or, Central di Polis a dirigí un patruya na Caya Hematita pa un caso di tiramento.
Na yegada di e patruya, nan a bin topa cu un hòmber – cu despues a resultá cu t’e habitante di e cas- drumi abou den balcon patras di e cas cu no tabata duna señal di bida.
Un investigacion mas profundo n’e curpa di e víctima a resultá cu e tabatin herida di bala n’e parti ariba di su curpa.
For di un investigacion preliminar cu Polis a realisá n’e sitio a resultá cu un auto a core drenta den cura di e cas y a pasa bay patras di e cas.
Eynan tres (3) hòmber, dos (2) di nan cara tapa a baha for di auto y a bay den e cas y a menasa tur hende presente cu arma di candela.
E sospechosonan a hasta agredí un mucha menor di edad y un di e habitantenan.
Despues di esey pa un motibo te ainda desconocí, bala a cay y a alcansá un habitante di cas. E víctima aki ta Edward Anthony Leito nacé na Còrsou 12 decèmber 1947 (69 aña) a ricibí tiro den e parti ariba di su curpa y a fayecé n’e sitio mes.
Prome Minister Pisas y Minister di Husticia, Ribeiro tambe a acudi n’e sitio pa sigui di serca e caso, pero mucho nan no por haci.
E sospechosonan a bay cu algun pertenencia di e víctima y despues a huy for di e sitio.
Dòkter di Polis a constatá morto di e víctima.
Riba òrdo di Fiscal di Ministerio Público a confiscá e curpa sin bida di e víctima pa mas investigacion.
Polis ta suplicá un y tur cu ta dispone di informacion di e caso aki pa pasa e informacion pa Polis na number di telefònnan: 866-6141 – 917 y 108 (riba e number aki bo anonimidad ta garantisá).


text: Na Hulanda e aña aki, tabata un di e aña nan ku mas likidashon, reglamentu di kuenta i sekuestro. Un biaha mas polis ta detené dos persona ku lo tin di aber ku likidashon di chafik Zidane di 24 aña. E asesinato a tuma lugá na Rotterdam e aña aki febrüari. E hòmber a keda tira na Amseidestraat, segun informashon tabata reglamentu di kuenta den e mundu di kriminalidat. E hòmbernan ku a keda detené ta dos persona di Rotterdam di 24 i 25 aña. Nan ta wòrdu sospecha di a skonde e outo ku a keda uza e dia ku e likidashon a tuma lugá. E detenshon a tuma lugá djamars segun informashon polisial. Mas lat polis a saka un komunikado, kaminda tin un rekompensa di 10 mil euro pa esun ku por duna algun informashon unda por haña esun ku a likidá e víktima. E hóben víktima a wòrdu likidá 5 di febrüari di e aña aki, 3or di atardi. Un aña anterior e tabata un persona ku tabata ser buska pa regla kuenta.


text:
Biblioteca Nacional Aruba por conta cu participacion di 4 autor local pa e di 22 edicion di Festival di buki pa mucha. Tambe 1 contador di storia y un ilustrador local di buki pa mucha. Ademas tin participacion di autor y contador di storia for di Corsou, Boneiro, Saba, Surnam y Hulanda. Un grupo hopi diverso ta bishita scol otro siman. Apertura di e festival ta diabierna awor dilanti biblioteca na Playa. Muchanan por spera un fiesta grandi.
Un di e autornan local ta sra. Liliana Braamskamp-Erasmus. Liliana a participa na e proyecto aki mas biaha den pasado. Tambe como fundador di Fundacion Papiamente cu tin promocion di lesamento como un di su metanan principal el a aporta na organisacion di e evento aki.
Desde chikito Liliana tabatin un pasion enorme pa skirbi. El a skirbi su prome articulo pa e corant di scol dia e tabatin 6 aña di edad y el a gana su prome premio ‘Brief van de Maand’ (Carta Di Luna) pa e revista di mucha Matinette – dia e tabatin 9 aña di edad. Despues cu el a haci un yamada na e revista infantil Spaño ‘Tú’ Liliana a haya ‘penvrienden en vriendinnen’ na tur parti di mundo. El a ricibi mas cu 100 carta pa siman y e cartero a kere cu Liliana cu ya cu 11 aña tabatin su propio compañia caba.
Liliana su prome buki Rima Rond di Aruba a wordo publica na 2003. E buki a bira un exito grandi y esey a duna Liliana mas smaak pa skirbi mas storia pa su lesadonan na Aruba. E ta autora di diferente pakete di poesia, cantica, ‘prentenboek’, programa radial, obra di teatro cortico, pero tambe cuentanan largo, tur esaki na su lenga materno, Papiamento. Pa e muchanan di Hulanda y Belgica, e ta skirbi buki pa lesa y scucha y pa hende grandi, cuentanan cortico y columna cu historianan cu a pasa di berdad, por ehempel di cuminda, di biaha of di naturalesa.
Na 2012 Liliana su prome ‘thriller’ di mucha ‘De Knijpkat’ a ser publica na e imprenta Delubas. Liliana ta traha cu smaak na diferente proyecto, pero skirbimento ta keda su pasion. Banda di escritora, Liliana ta ilustradora, un lesado progresista tambe (esey ta un hende cu ta gusta lesa y cu lo gusta si mas hende haci esaki, stima buki.) E ta fundadora hunto cu dos amiga di Fundacion Papiamente (2004), pa asina contagia tur hende na Aruba cu e goso di lesa.


text:
Den luna di September ultimo Stellaris Casino tabatin un campaña pa su miembronan, unda cu lo a saca e miho scorenan den slot players. Tabatin un total di 20 ganado y nan premio ta un bishita pa Dover Downs na Delaware. Dover Downs ta masha popular pa su racetrack di Nascar y horse race tracks.
Pa por a disfruta den e campaña aki, den luna di september e slot players mester a participa den e torneo di slot machine. Aki nan mester a competi pa mira kendenan lo a haya e puntonan mas halto pa asina cualifica pa participa tur dialuna durante 4 siman. Pa 4 siman consecutivo Stellaris Casino a saca 5 ganado y e competencia pa e score mas halto tabata inclui emocionnan halto y grito di apoyo. A registra tur esunnan cu tabata cualifica e score den sistema di Stellaris Casino. Despues cu e campaña a termina, a saca e top 5 score pa identifica e ganadonan. Stellaris Casino lo continua pa duna mas balor na su hungadonan, y un bes mas ta demostra cu cada hungado ta un ganado na Stellaris Casino.
Keda pendiente pa mas promocionnan cu lo continua di sorprende y atrae dia tras dia mas hungado.
E ganadonan a gana un trip pa 2 persona y den dje tabata inclui estadia completamente paga na Dover Downs Hotel & Casino. Tambe nan a ricibi casino credit pa purba nan suerte den e casino. Den e pakete tambe tabatin inclui e daily buffet. Yazira Javois-Feliciana, Dir of Marketing & Slot Performance y mas otro miembro di e casino a compaña e grupo, pa sigura un miho atencion ainda na Dover Downs.
Na aeropuerto e grupo aki a ricibi un servicio excepcional for di e empleadonan di First Class Experience, kendenan a yuda e ganadonan di Stellaris Casino pa check in. Tambe a hiba e ganadonan den e area di VIP Room, unda cu nan por a sinta warda riba nan vuelo disfrutando di “amenities”. E ganadonan a disfruta di e servicio cu nan a ricibi y tabata contento cu nan premio.
Aruba Marriott Resort & Stellaris Casino a habri na aña 1995 y ta e casino mas grandi riba nos isla. E ta conta cu mas di 160 empleado, cu ta maneha 24 wega di mesa y mas di 400 slot machines. E weganan mas popular riba mesa ta Craps, Black Jack, Three Card Poker y Roulette, mientras cu e mashinnan mas uza ta esunnan di e sistema 3D y e “mystery Progressive Jackpots”.
Stellaris Casino ta conta cu entretenimento bibo, diadomingo pa diaranson di 9:00pm pa 1:00am cu DJ Cross, diahuebs pa diasabra di 9:00pm pa 1:00am cu diferente banda. Stellaris Casino tin Bingo tur diahuebs, diasabra y diadomingo pa 1:00pm, cu 5 Progressivo inclui completamente gratis.
E casino ta habri 24 ora pa dia pa weganan di mashin mientras cu weganan di mesa ta cuminsa pa 2:00pm te cu 4:00am.
Na tur, e famia di Marriott Aruba ta consisti di mas o menos 1100 empleado den servicio directo y 400 empleado trahando via otro companianan den e compleho di hotelnan. E compleho di Marriott Aruba ta esun di mas grandi den henter Caribe, tanto den cantidad di camber como den cantidad di empleado.


text: Outoridatnan di Rio Canario mester a bai Roodeweg despues ku polisnan di Otrobanda i Punda tabata for dje area pa atendé ku un aksidente kaminda un kabayero a pèrdè kontrol kompletu for di su stür i dal den palu i keda heridá. Ta trata di un Mitsubishi Lancer koló shinishi ku na momentu el a pasa e pòst di bomberonan na Roodeweg a pèrdè kontròl i bai dal violentamente den un palu ku tin kantu di e kaminda. A pidi asistensia di ambulans di FKA pa asina transporte pa poli. E vehíkulo a risibí basta daño material.Forensys a sigui atendé ke e papelnan.


text:
ORANJESTAD – E plachinan di auto pa 2019 ta bira mas cu simplemente un ‘number di auto’. Asina director di departamento di impuesto (DIMP), Luenne Gomez Pieters a bisa NoticiaCla. Enberdad e intencion tabata pa keda cla pa introduci esaki for di 2018 caba, pero logisticamente no a keda cla. E intencion ta pa ora cu presenta e plachinan ‘nobo’, e lo tin un cantidad di caracteristica adicional riba dje. E intencion ta pa, pa medio di e plachi, duna mas servicio y ‘conecta’ mas departamento cu otro.
CARACTERISTICA
Segun Gomez, a haya un presentacion di un compania di Alemania riba e tema, y a check tambe cu paisnan manera Merca y Hulanda riba e operacion di tipo di plachinan asina pa ta miho informa. Entre e caracteristica, e por bin cu e.o. barcodes cu por tin informacion valioso pa polis uza pa nan trabou. Tambe tin watermark, y e tipo di ink reflectivo cu ta facil detectal y visibel riba caminda. E intencion ta cu ta busca e plachi solamente un biaha, y esey ta keda e plachi pa ‘semper’. Berdad cu un plachi asina por zona mas caro y cu e lo por costa e consumidor mas placa cu awor, esta mas cu 20 florin cu ta e gasto actual. Pero e intencion ta, segun Gomez, pa haci’e budget neutral, cu ta nifica cu e no ta sali extra pa e cliente. Mes momento Gomez a clarifica e critica cu e plachi ta costa 300 florin etc, siendo cu esey no ta berdad. “E plachi ta costa 20 florin, e sticker ta costa 6 florin. E gasto di 300 y pico, ta e belasting cu e persona ta paga pa e auto” Gomez a bisa. Pues no ta e plachi ta costa 300 florin, sino 20 florin.
KEDA CLA PA 2019
E intencion ta pa cuminsa cu e proceso pa e plachi nobo, inicio di otro aña y pa fin di otro aña si, introduci esun nobo. Mientrastanto, manera cu a informa caba e aña 2018 ta keda ainda cu e plachi blauw. Lo duna e posibilidad atrobe pa na december caba paga e impuesto y ricibi e stickernan corespondiente, cu tin diferente color pa 2018. Ta purbando pa keda cla caba for di november e biaha aki. Ademas a splica cu por pone e stickernan caba riba e auto prome cu aña bolter, y cu esey no mester ta un problema.
ORANJESTAD – Dia 20 di januari KvK lo organisa un biaha mas e evento Business Plan – Step Forward! Orario di e evento ta di 9or di mainta te cu 2or di atardi na KvK. E meta di Business Plaza - Step Forward! ta pa brinda informacion y guia na e empresario cu ta desea di expande su liña di producto of servicionan y cu talbes kier restructura su negoshi of tin intencion pa expande cu mercado internacional. Topiconan interesante cu lo wordo presenta e dia aki ta entre otro expansion di un empresa, con pa maneha bo administracion, seguro pa bo empresa y proyecto di un incubador comercial. Lo bay ta presente conseheronan di KvK y tambe diferente representante di departamento economico pa duna consulta y brinda informacion encuanto lanta un negoshi. Un danki ta bay na e patrocinado principal di e evento cu ta Compliance & Forensic Services Caribbean.
ORANJESTAD – Nos ta cuminsando un aña nobo y Camara di Comercio y Industria di Aruba (KvK) ta continua cu su empeño y contribui na engrandece comercio y e sector economico di Aruba. 2018 lo bin cu hopi reto y oportunidadnan nobo y KvK ta prepara pa saca lo maximo pa bienestar di comercio. KvK tampoco a para keto y ta den pleno implementacion di un sistema di registro nobo cu lo bay facilita e trabou y di e forma aki por bay brinda miho servicio na su clientenan. Esaki ta forma parti di e metanan di KvK pa 2018.
ORANJESTAD -Ayera, 11 di januari, Lotto Di Dia a yega su jackpot maximo di 150.000 florin y e la wordo gana entre 57 persona. Riba potret por mira cu ya caba algun ganado a pasa busca nan premio di Afl. 2.631,- awe. Lotto sigur ta felicita cada un di e ganadonan aki. Lotto Di Dia a wordo gana cu Match 4 cu numbernan: 03-14-22-29-30, na e siguiente rebendedonan:
ORANJESTAD - Tin biyete falso di 100 florin den circulacion. Banco Central di Aruba (BCA) pa medio di un comunicado a informa cu recientemente a constata esaki. E falsificacion aki tin e debido atencion di BCA. Ta importante pa e publico keda alerta y pone bon atencion riba e siguiente informacion y e diferencianan entre e biyete legitimo y esunnan falsifica:
ORANJESTAD - Den e luna di October 2017, e cantidad di placa den circulacion a expande cu Afl. 16,9 miyon te na Afl. 4.174,4 miyon, compara cu September 2017. Asina Banco Central di Aruba ta informa. Esaki a wordo causa door di un crecemento den e activo domestico netto (+Afl. 31,8 miyon) y un caida den e reserva di divisa netto (-Afl. 14,9 miyon).
ORANJESTAD - Riba 9 di januari a parti e tremendo premio di 105.000 florin na Hendrikus R. cu e la gana dialuna dia 8 di januari, 2018. E la cumpra e numbernan 1212 cu All Symbols y asina el a gana. Hendrikus a cumpra e numbernan di suerte na Yu Xia Food Center.


text:
Eventonan
Dia 11 di desèmber 2015 lo tin un bríndis di Pasku kaminda lo para ketu na e punto mas haltu na e parti ost di e edifisio. Alabes lo habri e ekskurshon eksklusivo pa djasabra 12 di desèmber 2015 próksimo.
Dia 12 di desèmber 2015 lo habri e konstrukshon pa komunidat di Kòrsou. Entre 9’or di mainta i 4’or di atardi bo ta mas ku bon biní pa bishitá e lugá di konstrukshon djaserka. E entrada lo ta na e banda di Kentucky Fried Chicken i sapatu será i plat ta obligatorio en konekshon ku seguridat riba e sitio di konstrukshon.


text:
‘Na aña 1492 Amérika a deskubrí Colón i kolonialismo’. E frase aki tabata hopi gustá durante añanan ‘60 pa duna historia otro perspek-
tiva. Colón, en bes di un héroe, ta wòrdu pintá komo un abusadó. Asta su fam ‘Colon’ ta konsistí di e promé 5 lèter di ‘colonialismo’. Amérika por a sa for di kuminsamentu kiko tabata wardando nan!
E perspektiva aki tin su bèrdat den dje. Pero e ta mitar bèrdat, manera nos lo mira. Hecho ta ku Colón tabatin e kompronde-mientu i kurashi pa eksplorá mundu. E tabata e agente aktivo, nò e kontinente Merikano ku a risibi’é. Colón a hasi un gran kos pa humanidat, a pesar di e 3 pa 4 siglo di kolonialismo. Ku Colón integrashon mundial a kuminsá.
Otro perspektiva
‘T’e blankunan liberal di siglo 19 a abolí sklabitut’. Den nos komunidat ta OK pa enfatisá e kosnan malu ku e hendenan blanku a hasi. Sklabitut, kolonialismo etc. Si bo ta blanku, bo mester sinti bo kulpabel i sera bo smul. Sigur, bo no mester kritiká kualkier fayo di nos hendenan. Esei ta ‘tabú’.
Pero sklabitut semper ta t’ei. E tabata eksistí na Afrika, kaminda e barkunan Hulandes a pasa kumpra katibu di doñonan Afrikano. Te dia di awe tin sklabitut na Afrika (e.o. e pais Niger, kaminda miles di hende ta biba den sirkunstansia ku mester wòrdu kalifiká komo sklabitut).
Sklabitut tabata eksistí na China, Hapon, India, Medio-Oriente i Afrika. West-Europa tabata un eksepshon, ounke e situashon di e asina yamá ‘lijfeigenen’ (serfs na Ingles) no tabata hopi diferente di sklabitut. Hende a trata otro kruelmente tur semper, tur parti di mundu. E matanza kousá pa Hitler no tabata mas kruel ku esun na Ruanda na 1994, kaminda un tribu a mata mas ku mei miyon di hende di otro tribu ku machete i skopèt.
Siglo de las Luces
Sin embargo, durante siglo 18 a surgi un movimiento na Europa ku historiadónan yama e ’Age of Enlightenment’ (na Spañó ‘Siglo de las Luces’). Liberalismo - e pensamentu nobo i úniko ku tur hende a nase liber i igual - a kue forsa durante e periodo ei, loke a resultá e.o. den abolishon di sklabitut. Si no tabata pa e liberalistanan Europeo di siglo 18 i 19, te ainda mundu lo a biba den e skuridat di opreshon i abusu komo sistema gubernamental.
Perspektiva pa futuro
Ambos perspektiva menshoná den e artíkulo aki ta no mas ku mitar bèrdatnan. Loke nos kier splika ta ku niun hende bibá na e momentu aki tin motibu di sinti su mes kulpabel òf di ménos balor pa loke a pasa den pasado. Nos ta biba awor. I nos tur tin un responsabilidat pa perkurá ku nos futuro lo ta mihó i ku nos lo abolí tur eror di pasado. Nos tin ku mantené e espíritu libertador di e Siglo de las Luces: Demo-krasia, igualdat, libertat, derecho humano. I konstruí un kos mas mihó riba dje!


text:
Un bario mas a wordo poni den e programa ‘Luz den Bario’ ta San Miguel cu a wordo bishita siman pasa dor di Prome Minister Mike Eman y su team.
Famianan na San Miguel a bin hunto pa organisa un atardi yena di ambiente, cu musica di Cah’i Orgel di Nelson Sprock pa celebra e hecho cu Prome Minister Mike Eman a sende e prome punto di luz LED den e bario.
E siman siguiente Elmar ta sigui cu instalacion di e di mas luznan unda cu ta existi scuridad pa añanan den e bario.
Minister drs. Paul Croes, kende tabata presente n’e ocasion aki, a elogia e amor grandi cu Prome Minister Eman tin pa su pueblo canando tur siman pa scucha su hendenan, nan preocupacion cu ta ensera e.o. falta di mas iluminacion.
Siman pasa diabierna despues di 40 aña San Miguel a haya luz. Esaki tabata e peticion tambe di e habitantenan ora cu nan a topa Prome Minister durante su bishita semanal den e bario.
Luz y asfalt ta loke e ciudadanonan kier.
“Awe nos a trece luz y nos lo bay traha pa nan haya asfalt tambe p’e bario tin tur loke nan ta desea y mas cu tur no lubida e amor cu nos tin pa e bario,” e mandatario a expresa.
El a agrega un palabra di gradicimento na personal di Elmar cu tur siman ta presente pa instalacion di e luznan y Minister encarga cu Elmar Mike de Meza, kende a duna su cooperacion cu Aruba por a haya 12 mil luz LED den e periodo aki. Pero tambe Minister Benny Sevinger, kende su Ministerio ta percura pa pago di coriente di luznan di caya.
“Nos lo sigui bario pa bario pa cumpli cu deseo di nos hendenan. Na momento cu nos a tuma gobernacion nos a cambia e direccion y forma con e pais ta wordo goberna.
No solamente nos tin un vision p’e pais, pero continuamente nos ta den pueblo pa scucha su necesidadnan y esey a haci cu gobernacion a yega hopi mas serca di comunidad,” Prome Minister Mike Eman a bisa.
El a agrega cu no solamente e ta lidera Conseho di Minister, pero t’e conexion entre Conseho, e pueblo y e bos di pueblo. Algo cu e ta tuma hopi na curason.


text:
Lider di MEP Evelyn Wever-Croes den conferencia di prensa semanal di su partido a trece dilanti kico e kiermen cu e slogan “Ban hunto p’e cambio” y a pone esaki den contexto di proteccion di nos naturalesa.
“Pa por protehe nos naturalesa di berdad, nos mester bin cu e ley di medio ambiente. Sin e ley, e destruccion ta sigi, y ningun hende ta carga responsabilidad.
Cu e ley di medio ambiente, tur hende sa kico por y kico no por. Y tur hende sa kico t’e consecuencianan y e castigonan na momento cu bo viola e ley.
Ta asina so bo por logra proteccion di nos naturalesa. Ademas nos mester di gobernantenan cu ta bisa loke nan ta haci y ta haci loke nan ta bisa. No gobernantenan cu ta pretende cu nan tin naturalesa na pecho, pero den practica ta destrui naturalesa constantemente.
GOBIERNO DI AVP A DESTRUI NATURALESA
Pasobra si bo mira bon, Gobierno di AVP a hipoteca nos pais cu storianan “berde” y di proteccion di nos medio ambiente.
Pero kico nan a haci realmente? Destrui gran parti di nos naturalesa.
Mangrovenan, Bubali Plas, beachnan. Urirama, Spaans Lagoen y awor tambe Rooi Frances.
E Gobierno aki no a haci nada pa protehe nos naturalesa, es mas, e Gobierno aki a permiti nan desaroyadornan destrui naturalesa valioso na Spaans Lagoen, Pos Chikito, Bubali Plas, Rooi Frances y por poco tambe na Urirama.
Pesey e Gobierno aki bo no por confia cu nan lo haci algo pa protehe nos naturalesa. Si den 7 aña nan no a haci’e, den e 7 lunanan cu ta resta sigur nan lo no haci’e
.
BISHITA DI PRINSES BEATRIX
E siman aki cu Prinses Beatrix ta di bishita na Aruba riba invitacion di Parke Arikok. Durante su bishita lo traspasa Spaans Lagoen pa Parke Arikok, p’asina purba evita cu mas daño lo wordo haci n’e area bunita di Spaans Lagoen.
Hustamente e siman di e bishita Real, Aruba ta habri cu un tristesa grandi p’e destruccion di Rooi Frances. Algo cu a afecta henter nos comunidad.
Y no tin ningun logica, ni hustificacion. Y un simple disculpa no ta suficiente. Pesey nos mester di un cambio real.
Si di berdad abo kier proteha nos naturalesa, uni bo mes na e cambio. Hunto nos ta ban p’e cambio, y sin miedo” segun lider di MEP Evelyn Wever-Croes.


text:
Diasabra na tereno di Caiquetio yena cu fanatico,Fedeveta a cuminsa e play-off 40+. E biaha aki a toca turno na Hooiberg Vets pa t’e organisador di e evento aki.
A cuminsa pa exactamente 5:30 cu entrada di refree y hungadornan compaña pa bandera di Aruba. Aa toca himno pa apertura di e play-off y ta start y mesora cu e nummer 4 di standing, e combinacion di Jong Aruba y United contra e nr. 5 di standing Bubali.
Wega a cuminsa bon balansa den un bunita hugada Carlos Villegas di Jong Aruba ta anota e prome goal. Net prome cu half-time riba un descuido di e defensa Noel “Juni” Semerel ta pasa piki e bala y ta topa su so cu keeper y ta empata e wega.
Den di dos mitar Jung Aruba/United tin un leve dominio, pero atrobe riba un descuido di e defensa Juni Semerel ta pasa piki y ta logra pasa e keeper pa duna Bubali e victoria di 2 pa 1.
Di 2 partido ta bay entre Nacional cu ta nr. 2 di standing contra nr. 7 cu ta SCA di Paradera. Aki por bisa cu Nacional a domina e partido y nan delantero peligros Arcesio “Checho” Gonzales no ta haci wega y ta anota 3 goal y asina duna Nacional e victoria mereci.
Di 3 partido ta bay entre e 2 rival grandi esta Dakota Starzz cu a caba nr. 1 di standing y Inter cu no ta den su mihor aña y ta caba na di 8 lugar. Den play-off tur cos ta cuminsa di nobo y un wega ta dicidi si bo por bira campeon di 40+.
Un wega cu bastante speed y sigur calidad halto unda tur dos ta ataca constante y asina e wega ta bay aden half-time 0-0. Ya tur hende a pensa esaki ta caba na penalty, pero aki e hungador Jair Oduber di Dakota a percura p’e unico goal di e partido y asina Dakota ta avansa p’e semi-final.
E di 4 partido ta bay entre e revelacion di 40+, esta Teachers United cu maneho nobo di Orlando y Wilmer a percura pa varios hungador nobo, mayoria di decendiente Peruano y casi full campeonato ta na nr. 1 di standing, pero riba ultimo dia ta perde di Dakota y ta bira nr. 3. Nan ta hunga contra un Caravel cu a caba na di 6 lugar.
Aki half-time ta bay aden 0-0. Den di 10 minuut di wega e delantero di Caravel, Jamil Werleman ta haya un chens y no ta basila y ta haci e wega 1-0 pa Caravel. Net algo prome cu 12or di anochi den e hungador Rodolfo Casas di Caravel ta bula bay halto y ta haya un eleboog patras di su cabez. El a haya un kap cu ta sangra y ta cay malo y pa seguridad ta prefera lage ey bou y yude cu ijs, mientras ta yama ambulance.
Pa 12:30 wega ta sigi, pero ya Teachers no por a haci nada mas pa empata e wega y asina e wega ta caba 1-0 pa Caravel.
Mester bisa cu Hooiberg Vets a percura pa un play-off bon organisa riba un di e veld na mas gusta p’e weganan di veterano. E siguente wega lo ta e semi final na unda Dakota Starzz lo topa Bubali y Nacional lo topa Caravel pa dicidi ken ta bay hunga final di 40+ 2017.
Aruba completo ta invita pa diasabra 16 september riba tereno di Caiquetio p’e semi-final 40+ di Fedeveta.


text:
STRASBURG – Un hues di Corte di husticia di Union Europeo a dicidi cu pasaheronan tin derecho riba daño y perhuicio ora cu tin un buelo retrasa of buelo cancela. Te hasta ora cu ta trata di un motibo ‘imprevisto’ consecuencia di un problema tecnico. Algo cu pa hopi tempo e aeroliñanan tabata debati.
BUELO ANULA
Si un buelo keda anula, e aerolinea responsabel mester paga un daño y perhuicio di minimal 250 y maximal 600 euro pa pasaheronan. Esey ta segun e derecion di Union. E montante exacto di e suma, ta depende di e distancia di buelo. Pa Aruba y Corsou esaki ta 600 euro pa persona.
PROBLEMA TECNICO
Si tin problema tecnico cu ta deriva di fayo di fabrica cu tin consecuencia pa e seguridad di buelo (circumstancia extraordinario) e compania no semper mester paga un compensacion. Esey tambe ta conta pa retraso, a consecuencia di un sabotahe of terorismo.
CASO ORIGINAL
E sentencia ta basa riba un demanda di un pasahero Corina van der Lans, cu mester a warda no menos cu 29 ora di retraso na 2009 riba su buelo di Quito pa Amsterdam. E la exigi 600 euro di compensacion pero KLM e tempo ey a nenga esaki. E la demanda esey pasobra esey ta e reglanan. Pero aerolineanan no tabata honra esaki. Cu e veredicto ey, esaki ta cambia.
EUClaim contento
E instancia EUClaim cu ta asisti pasaheronan pa haya compensacion pa retraso. “Nos ta contento cu e sentencia pero nos a spera esaki si. Aerolineanan cada bes ta busca maneranan pa evita un claim di pago. E sentencia aki ta indica tambe cu aerolineanan tin cu tene nan mes na ley.


text:
Ranchostraat – Dialuna merdia den careda di 3:30 polis ta bay den Ranchostraat pa un persona herida y esaki lo ta drumi ariba caminda.
Na yegada di polis enberdad nan ta topa cu un homber sin flanel ariba suela y na su lomba un corta.
Na e sitio nan a wordo informa cu e homber aki lo a wordo herida door di un machete y tambe e lo a wordo mordi door di su agresor.
E victima siman pasa lo a overdose su mes y e biaha aki lo a haye den un problema y e otro partido ta dal e un machete y morde.
Polis ta detene e agresor na e sitio y transporte pa warda di polis.


text:
WILLEMSTAD – E siman aki, un tim multidisiplinario guiá pa MEO, a tene vários kòntròl severo den diferente supermerkado na Kòrsou, kaminda a konstatá bastante karni i otro produkto kaduká. Apesar ku a aploudí e kontrol, tòg a kuestioná dikon e establesimentunan aki por a bende merkansia kaduká indetektabel pa tantu tempu.
Según Dr. Joe Alcalá, Sector Direktor Interino di Departamentu di Salu, tin un lei di etikèt, pero no ta kontrolá esaki sufisiente pa falta di personal. Tambe tin un lei di regulashon di matamentu di karni kòrá, pero no pa karni blanku manera galiña, i e situashon ta birando dia pa dia mas preokupante.
Un reportahe di Deya Mensche
Según Dr. Alcalá, ta bira tempu pa trese e kontrolaria di galiña bou di asuntunan vetinerario, paso esaki tin e infrastruktura, mihó ku GNGZ (GGD) pa hasí esaki. Aktualmente a prohibí importashon di galiña i karni fo’i Brazil, paso tin un skandal andando serka 21 fábrika di galiña i karni kòrá ku no ta tene nan mes reglanan di Union Europeo.
Plan di higiena
Ret Karibense a kòmbersá ku karniseronan di tres supermerkado, kual ta van der Tweel na Zeelandia, Centrum Mahaai, i Mangusa Hypermarket, kende a splika nan prosedura di higiena i nan kadena di friu. Gilberto Gonçalves di Mangusa Hypermarket a splika kon nan tin e promé dòk di deskargamentu ku ta kompletamente friu i asina ta garantisá ku e kadena di friu ta keda sigurá. Según Jan Wouter, karnisero prinsipal di van Der Tweel, e supermerkado ta gosa di un di e karniserianan mas sofistiká i higiéniko riba nos isla paso nan ta utilisá un plan di higiena según reglamentunan di karniseria stipulá pa HACCP.
E sertifikashon di HACCP (Análisis di Peligro i Puntonan di Kontrol Kritiko) di SGS, tei pa mehora e maneho di seguridat di alimentashon i kalidat di e produkto internashonalmente, pero ainda no tin un lei pa obligá supermerkadonan pa e karniserianan ta sertifiká pa HESSUP (HACCP). E úniko manera di garantisá ku e produkto ta bon, según Dr. Alcalá, ta pa kontrolá estriktamente na nos fronteranan, pero e ta enfatisá ku awor si mester tuma e lei di Materia Prima i etikèt mas estrikto.
Remarkabel ta ku niun supermerkado na Kòrsou ta etiketá e produkto adekuadamente i ainda esaki ta falta hopi informashon esensial, manera pais di origen, ki dia e animal a mata e animal i ki dia e produkto lo kaduká. Un otro problema ku e kòntròlnan di e siman aki a revelá, ku tin hopi karni i komestibel kaduká ku ta ser bende ku un deskuento. Tur tres supermarket a atmití ku ainda nan manera di etiketá no ta según lei. Karnisero prinsipal di Centrum Rudney Martina, a kompartí e plannan di Centrum pa introdusí e sistema di etikèt nobo e aña aki.
Etikèt sofistiká
Na su turno, Sr. Wouter a splika ku van der Tweel tin un mashin di etikèt sofistiká, pero ainda nan no ta usando esaki optimalmente, pero ta spera ku na yüni di e aña aki lo introdusí esaki. Tambe el a enfatisá ku van der Tweel ta e úniko supermerkado ku ta indiká un fecha di vensementu riba nan etikèt.


text:
Atenshon!
Un grandi di Kòrsou i Antia a bai sosegá. Elis Juliana, konosí komo Òmpi Elis pa un gran mayoria di nos pueblo a fayesé mardugá di 23 di yüni na edat di 85 aña. Elis a sa di yuda nos pone paso na manera sistemátiko pa nos subi seru di sabiduria i di para pa loke nos ta. Un palabra di konsuelo pa su famia i pa henter pueblo di e islanan ku a yega di forma Antia hulandes. Resientemente el a risibí un doktorado honorífiko di Universidat di Kòrsou pa e gran trabou ku el a hasi riba diferente tereno ku tin keber ku identidat, literatura, antropologia, arkeologia, arte gráfiko, i arte plástiko.
Fiami un piki Piki ta e hèrmèn mas karakterístiko pa deskribí e proseder di Juliana komo inbestigadó ku a koba buska datonan di tradishonnan di Kòrsou. Pa komprondé e proseder menshoná ta sigui aki konsekutivamente:
• Inbestigashon i kultura, esta Juliana su mira riba sirkunstanshanan spesífiko di Kòrsou (i talbes djafó tambe) ku un bon inbestigadó mester tene kuenta kuné.
• Kultura di tapa kara i eufemismo ku ta mustra ku, debí na eksperensha doloroso di historia, bieunan no por papia di sièrtu tópiko.
• Método di rekolektá ku ta para ketu na esensia di metodologia di Juliana, den kua Eksperensha komo saber ta okupá un lugá sentral.
• Finalmente ta bini na òrdu e karakterístikanan dje ‘Estilo’ di komuniká di Juliana. Inbestigashon i kultura Pa hasi inbestigashon den kualke komunidat tokante kultura di pueblo, ta nesesario konosé reglanan vigente i relashonnan humano eksistente den e komunidat ei. Juliana su inbestigashonnan ta reflehá ku el a tuma tempu pa komprondé regla i hende di Kòrsou i hasi inbestigashon basá riba rèspèt. Na prinsipio di su aktividatnan Elis Juliana no a bai buska folklor, ni hasi inbestigashon. El a topa folklor na kaminda ora el a bai buska pa sa tokante kontament’i kuenta serka grandinan.
E desishon di Juliana pa hasi inbestigashon despues so kaba ta muestra di kurashi i di un mira hopi adelantá riba su tempu. Dikon?
1.- Pasobra den añanan sinkuenta ku Juliana a kuminsá bai serka grandinan pa mira i tende di nan no tabata usual pa hende lokal hasi e tipo di trabou ei.
2.- No tabata usual pa duna opinion di grandinan balor.
3.- No tabata kustumber pa duna kultura popular niun sorto di importansha.
4.- Pasobra Juliana a kana dilanti den un tempu sin komprenshon di sosiedat pa su aktividatnan, sin sosten gubernamental, sin medionan material i no material manera preparashon. El a habri kaminda pa mayoria di inbestigadó (kultural) di aki por a hasi nan trabou despues. Tur a hasi uzo – ku rason - dje base amplio ku Juliana i despues Juliana huntu ku Paul Brenneker a pone.
Ke men, den e sentido ei so kaba trabou di Juliana ta meritorio i ta reflehá su sentido pionero.
No ta tur hende tabata kontentu ku Juliana su aktividatnan: koba saka pasado por ta doloroso i tantu di pueblo komo di klasenan pudiente hende tabata par’é riba kaya hasi chèrchè di dje òf zundr’é i bis’é pa laga pasado na pas. Pero Juliana ta sigui i ta logra forma un kolekshon material i spiritual, tambe huntu ku Brenneker, asina amplio ku niun hende ni instansha no a logra nunka den henter Antia i talbes ni den Karibe.
Fiami un piki, poema patriótiko di Elis Juliana ta ekspresa dikon e ta uza e piki den su trabou di inbestigashon:
Segun e ta kawetá, puntra i studia e ta bin topa ku temanan ku kada bes ta bini bèk: moral, vanidat, inseguridat, miedu. E ta kuminsá puntra su mes dikon. E ta dal riba historia skondí i ta kuminsá koba saka kos na kla. Tin ora e mes ta spanta i asombro tambe ta kompañ’é hopi bes. I despues e ta bin sabi ku kolonisashon a afektá tur gremio, grupo étniko, edat, religion, klase ekonómiko. No ta pueblo negroide so tin sièrtu karakterístikanan. Transkulturashon a mishi ku tur hende. Niun hende no por skap’é i e ta pusha individualidat, boluntat i sintí na di dos lugá. E ora ei Juliana ta deskubrí aki hende ku personalidat di sples, skizofréniko, manera tin den tur pais kolonisá, pues tambe den nos Karibe. Hende ku ta buska un posishon fiho den un mundu destrosá i dividí. I e ta mira tambe na kuantu manera fuerte hendenan aki a resistí e proseso pa redusí nan sintí na opheto di manipulashon. E ta deskubrí i deskribí resistensha. E ta stima Kòrsou i ta mir’é ku wowo krítiko i no ta kompartí e opinion ku e ta eksagerá. “Mi no ta eksagerá, mi ta opservá.”
Illustrashon "Envidia"
OPI I-31 Kultura di tapa kara i eufemismo No ta posibel hasi inbestigashon bon sin sa kon aserká hende, komprondé di unda nan ta bini, kua ta e kuadro di pensa ku ta splika nan aspirashon- i aktonan. Pa hasié, mester komprondé mensahenan direkto i indirekto ku haña durante di inbestigashon. Eufemismo ta un forma di papia di grandinan ku Juliana a topa den su búskeda di balornan tradishonal. Su orígen ta bai bèk den kaso di Kòrsou te Afrika. Ta un forma di papia ku ta evitá konfrontashon skèrpi. Eufemismo riba su mes ta algu positivo i artístiko i ta arte praktiká komo tal tambe. Antes hende tabata duna hopi balor na ‘papia bunita’ i tabata konsiderá esnan ku tabata distinguí nan mes riba e tereno akí, komo artista. E papiamentu akí, kargá ku figuranan stilístiko, tabata basá tambe riba preokupashon dje efekto di palabra riba otro hende. Juliana ta deklará tokante forsa di palabra: “Ta palabra ku por lanta sintimentu hundu i variá den nos. Palabra ku hopi mas implikashon ku e palabranan mes. Ta palabra ku un laiko no por penetrá. Nos ta kontra nan den kantika di tambú tambe. P’esei tradukshon literal di nan no ta sirbi, pasó e kantikanan no ta bisa loke nan ta parse di bisa. I e kustumber akí ta bai bèk te den tempu di sklabitut. Bo ta haña eufemismo tambe den bida di tur dia” (EJ-JC 1986)
Illustrashon "Skol"
OPI IV-69
Dia Anita Abrikó, un señora pèrtinènt kantadó di tambú, su yu a sali na estado el a kanta: “Shonnan, m’a pèrdè mi rosa, yuda mi yor’é”, refiriendo na su yu.
Juliana a graba e forma di papia akí, el a registr’é den forma literal fo’i boka di grandinan den Echa kuenta ( Juliana: 1970), el a entrevistá nan tokante di esaki, el a siña uz’é, pasobra el a mira nesesidat di dominá idioma di grandinan. Eufemismo ta veila partinan skèrpi di papiá kita afó i tin, na mod’e papia, un bòm dòbel. Bo mester sa, pa bo por sa.
Kolekshon di poesia OPI-I Konosé hende ta nifiká konosé e manera adekuá pa papia ku nan. Gaña ta sobrebibí, p’esei no tin lugá pa bèrdat den bida. Bisa bèrdat por kosta bo bo bida. No ta bisa bèrdat pasó e ta duru i asta si bis’é, hende lo no kere bo, pasó bèrdat ta un kategoria no-eksistente. Den e kultura di tapa kara òf di kamuflahe no ta bisa kosnan na un manera direkto. Den OPI i e gran kamuflahe mi ta sita e provèrbio bèrdat no ta haña stul pa sinta òf papiadó di bèrdat no ta haña stul pa sinta komo punto di salida pa resumí e pensamentu sentral den e tres kolekshonnan di poesia OPI (Organisashon Planifikashon Independensha) di Juliana, esta eufemismo afrikano òf wega di tapa kara. Eufemismo afrikano den sentido di wega di tapa kara ta un palabra hopi uzá pa Juliana pa deskribí kondukta típiko di hende kolonisá. “Konfrontá ku un sistema di opreshon ku no tabata pèrmití ningun partisipashon di dje ku no ta trabou fòrsá, el a buska formanan pa adaptá pa e por sobrebibí. E sobrebibensia akí, marká pa silensio, pa papia sin bisa, pa wak sin mira i eksistí sin t’ei, a resultá alolargu den sistemanan di kamuflahe i destrukshon propio ku a pasa di tata pa yu.” (Clemencia,1989:41). Juliana ta splika e dimenshon mas profundo: “Mi ta mir’é dor di polítika di opreshon. No sklabitut riba su mes, pasobra tin masha hopi otro pais ku a biba ku sklabitut, ma hopi kos no a manifestá manera den nos. Afrika mes tabatin sklabitut. Por a konsiderá katibu, esnan presu di guera, kapturá den guera. Un hende ta bira katibu di un tribu ma e ta keda ku su derecho di hende sí. Si bo bai bèk den Beibel tambe ta papia di katibu. Asta tin figura ku tabata katibu i a subi bira rei. Ke men derecho di hende e ta keda kuné. Pero aki e polítika ku nan a husa ta asina denigrante, asina humiyante, mi ke men, pa shen porshento degenerá e persona ei. I mi ta kere ta dor di esei e influensha a keda asina profundo, pasó e polítika tabata bárbaro.”
(EJ-JC 1986).
Pueblo komo fuente E aserkamentu inbestigativo di Juliana ta di bai primariamente serka pueblo pa informashon, ehèmpel ku otronan ku a hasi inbestigashon despues, tambe a sigui ku éksito. Den prinsipio di su karera Juliana no a bai buska informashon pa analisá, sino pa mehorá i perfekshoná su presentashonnan.
Juliana i Brenneker
(man robes) kòmbersando
ku un di e grandinan ku el
a entrevistá El a skucha, opservá profundamente i destilá informashon ku na promé bista talbes hende lo no kapta. El a kuminsá pues komo persona interesá, ku un mente habrí ku a bai serka pueblo sin prewisio, pasobra el a mira nan sabiduria den nan aktividatnan - manera por ehèmpel dje echadó di kuenta – i a sa ku e por siña hopi di nan. Hopi bes su informantenan ta hende grandi. Tabata un desishon importante ku Juliana a tuma pa bai serka e fuente mas outéntiko i konfiabel pa haña informashon di pueblo: pueblo mes, talbes tambe e úniko fuente ku tabata na su alkanse. Rèspèt i takto Ku profundo rèspèt pa grandinan informante Juliana a bin komprondé den trato ku nan ku un bida so lo no yega pa e akapará tur kos ku grandinan ke kompartí kuné. E inbestigadó a desaroyá un aktitut di honra e personanan akí ku, den tur nan humildat, tabata sabionan p’e. E mes a adoptá aktitut di disípulo pa asina siña mas. El a siña delikadesa, diplomasia, tene kuenta ku sintimentunan, desifrá mensahe duná i no duná, sabi ki ora e keda ketu i bai bin bèk otro dia. Partisipashon Elis Juliana su método di inbestigá ta partisipativo. E no a skohe pa entrevistá hende, sino pa partisipá den nan bida. El a bai serka hende, kòmbersá, krea un relashon di konfiansa, tuma parti den nan aktividatnan, manera presensiá boutismo i tambú, sinta den shap pa opservá komportashon di buraché, kana den marshe pa komprondé kultura komersial. E ta kana den kunuku i bira un figura konosí tantu na Bándabou, komo Bándariba. E ta bai Boneiru, Aruba i Isla Riba pa siña konosé su opheto di estudio djaden. E ta mustra rèspèt pa informantenan i ta bai bèk kontinuamente serka nan. Asina a krese entre e i diferente di nan asta un relashon di amistat, manera el a stablesé ku echadó di kuenta kaminda e i su yunan tabata bai. Partisipashon i distansha Juliana a para na distansha di Kòrsou i mira Kòrsou, sin laga nunka di ta parti di dje. E tabata paden i tòg pafó: partisipá i mantené distansha. E tabata ophetivo i tabatin distansha inbestigativo, pasobra e tabata konsiente ku esaki ta nesesario pa e inbestigá bon. Juliana a krea dos figura fiktisio, Wazo i Ompi Elis, pa e apliká e distansha akí na un manera kreativo. Riba su mes tambe e ta hasié: “Mi ta mésun baina ku tur otro. Mi tambe a hunga komedia di fiesta grandi di risibiment’i yu.” Eksperensha komo saber Den kaso posibel i/òf nesesario Juliana a praktiká e tereno di siensia òf arte pa e haña dominio riba e materia. El a tuma tempu pa siña di otronan, por ehèmpel den kaso di ekskavashon arkeológiko, toka muzik di zumbi, traha benta òf otro instrumènt.
Tokando benta Juliana ke pa su mensahe yega bon i e no ta spar tempu ni energia pa pèrkurá ku esaki ta e kaso. Asina e ta siña pinta, skulpi, dramatisá. E ta drenta den kueru di un personahe i bira e personahe pa e por present’é k’e mayor kredibilidat posibel. Ta p’esei ora e divulgá algu, e ta hasié ku outoridat di eksperensha, no solamente a base teóriko. E ta skirbi òf publiká di otro forma riba e material i e ta bini bèk ariba ora e tin mas informashon, agregá, amplia i splika i re-publiká. Tur esaki ku integrashon di su eksperensha den su publikashon. Entrevista i idioma dòbel Den Guia Etnológiko I, dediká na instrumènt di muzik di Kòrsou, Juliana ta splika ku presishon sientífiko okashon, funshon, forma, uzo, orígen, manera di traha i desaroyo di bastèl, matrimonial i otro instrumènt. Aparte di esei Juliana ta dediká hinter un kapítulo na inbestigashon, poniendo hopi énfasis riba rèspèt pa hende entrevistá, koutela den buskamentu di informashon i forma di hasi pregunta. Segun Juliana den pasado hendenan interesá den estudio di folklor a kometé hopi eror. No por hasi bieunan pregunta den forma demasiado direkto, sin takto òf outoritario: “E problema ta sinta den e echo ku bieunan di kunuku, pa sierto delikadesa relashoná ku nan pasado lo no kontradesí un pregunta ya afirmativo di un persona kende di antemano a wòrdu konsiderá di lo mester ta muchu mas eduká i sabí ku nan. Otro punto ta ku e bieunan no tabata kustumbrá o sinti e nesesidat pa splika ‘na plaka chikí’ kosnan ku pa nan tabata lógiko i simpel. Riba un pregunta ‘Kiko ta Seú?’, e kontesta por tabata ku sierto asombro di lógika: “Seú? Seú ta seú no? N’ ta ko’i puntra. Di masha importansha ta e faktor ku bieunan di kunuku tabatin kustumber tradishonal pa asosiá un kos ku otro. Por ehèmpel: den sierto konteksto e mes instrumènt tambú tabata wòrdu yamá kueru, tobo, barí, bastèl i tamburein. Sierto momento e laiko ta hañ’é den un awa trubel sin e mes nota (…) pa despues para firme ku ta asina e informante a splik’é. Un palabra o nòmber por a enserá un situashon ku mil i un aspekto pa bieunan di kunuku.” (Juliana 1976b: 25-26). Asina tambú por tabata instrumènt, tipo di baile, muzik òf kanto na pleizí di fin di aña. Ora un bieu bisa ku na seú ta toka bastèl, mester komprondé ku ta balia bastèl.
Juliana ta duna ehèmpel di koutela nesesario den interpretashon di informashon:
- Seú no ta igual na wapa. Wapa ta kanamentu den fila òf grupo, kompañá pa tambú, kachu, agan. Seú ta kulminashon di wapamentu. E baliamentu, ku mésun instrumèntnan ta mas será awor, ta serená.
- Den dianan promé ku wapamentu i seú tabata toka bastèl komo un yudansa rítmiko ora tabata buska inspirashon pa komponé kantikanan makamba. Pa motibu ku tabata komponé kantika ku yudansa di bastèl tabata yama e kantikanan kantika di bastèl òf simpelmente bastèl.
- Den wapamentu ta kanta guene, kantika di orígen afrikano ku bieunan so por splika, pasobra tabata lenga sekreto di katibunan. Kantikanan pa serená, yama makamba. Nan no tabata na lenga sekreto, pero nan nifikashon ta eufemístiko, Juliana ta splika, i no ta bisa loke nan ta parse di bisa:
Ku sambarku di shete stribu m’a yudabu sera tranké
Awó ku pampuna ta na ranka b’a mandami pa mi mama.
[Shete luna largu m’a drumi ku bo.
Awor ku mi ta na estado, b’a kore ku mi.]
Pintura "Tamburero" Ke men den inbestigashon mester ta alerta tambe pa e echo ku uzo di idioma figurativo ta hopi bibu den kultura di Kòrsou kaminda papia dirèkt ta kasi méskos ku papia palabra malu. Tambú ta tera gordo pa idioma figurativo yang'aden. Por ehèmpel un aña un tema hopi gustá pa tambú di fin di aña tabata e skandal dje hòmber ku riba nochi di boda ta haña desepshon pa loke ta toka virginidat di su kasá i ta sali na kareda bai kas di mama bèk:
Djul a kore
Djul a kore na pidjama te na Nono
Djul a kere ku Rosá tin asá.
Djul a kere ku Rosa tin stobá.
Ma ora Djul a yega
lugá ta kadushi sin piská.
Koro:
Ka’i Nono ka’i Nono nos ta bai.
Juliana ta kouteloso relashoná ku su mes tambe. Na fin di su tratado Matrimonio i Parto, basá riba entre otro riba entrevista ku señora Virginia (Bir) Blanken di 73 aña bibá na Kuraspè, Juliana ta relativá e informashon duná i ta invitá pa sigui buska: “ Finalmente ta bon pa anotá ku e outor ningun momentu so no ke pretendé ku e anotashonnan akí di nos kustumbernan di ántes, relashoná ku matrimonio i parto, ta kompleto. Pues mester konsiderá e estudio akí un resúmen di algun di nos tradishonnan mas popular.” (Juliana 1988b:35) Forrrrma di papia Elis Juliana a bin komprondé e ‘forrrrrma di papia’ via su trato ku bieunan. E mes a siña ku ora e komprondé algu di un manera, por bien ta ku ta di henteramente otro manera e mester mira e asuntu. El a yama e forma di ekspresá tambe un forma masha apstrakto i ta haña ku p’esei bo mester paga tinu pa no anotá i interpretá literalmente loke e shon bisa. I un otro ‘forrrrma di papia’ ta kanta. P’esei e bisá: ”Mi t’ei papia un palabra,” ora ta bai kanta un kantika. I letra di kantika tambe ta komprendibel solamente pa esnan ku sa.
E énfasis masha grandi ku Elis Juliana ta duna e ‘forrrrma di papia’ akí ta pidi pa pone atenshon separá n’e. E ta un ekstenshon dje bòm dòbel menshoná anteriormente.
“I e forrrrma di papia tabata masha importante. Ku si bo n’ sa, bo ta kometé kualke eror. Por ehèmpel nan ta bisa bo ku buriku ta hala kas.(…) kasnan di kunuku di ántes (…). Si nan bisa bo ku buriku ta hala kas, bo tin e tendensia di komprondé ku e buriku ta bai pusha e kas hal’é un banda. Nò, tabata anochi, papiando di spiritu. E burikunan ta kana, ta kana den tur bario. Nan ta pasa banda di e ka’i kunukunan.
I pasando banda di e kas, nan ta frega nan banda di kurpa na e kas, nan ta grawatá (…) nan kurpa asina. Anto den moda di papia di pueblo ta buriku ta hala kas. Ma abo lo komprondé ku ta e kas buriku ta hala pone un banda. Wèl sort’i kosnan asin’ei bo ta bin siña. Puntra ta nifiká demostrá bo ignoransia, alabes bo interes pa sa mas. Anto nan ta sinti nan gosá ku nan sa mas ku bo. Pero si bo no puntra, nan ta tuma ku bo sa. Esei ta importante, pa bo sa unda i kon bo puntra. Pa bo no puntra den un forma ku bo ta ònbeskòp òf bo ke hasi interesante òf ku bo ke bisa nan gaña nan ta gaña. Bo n’ komprondé? (…) Pa bo no ofendé nan. Nò, bo mester puntra nèchi.” (EJ-JC2002) Método di rekolektá “Brenneker tabata mas riba e kolekshon di kantika bieu anto ami ta’ ta mas bien riba kuenta i historia. Nan a bin meskla. Asina nos a kuminsá ku nos a bin djòin.
Nan a bin meskla den otro den sentido ku tur kos nos tabata graba warda. Pero enprinsipio e tabatin kantika di hendenan di ántes di pueblo, tur sort’i kantika.
Kantika di trabou, kantika di kunuku, di kas (…) anto di mes e parti di historia ta bin aden. E ora ei nos ta bin djoin. (…) artefakto tambe (…) ora bo ta bai nan ta regalá bo ki-ku-ta.”
Naturalmente tabatin diferensha den manera ku hende tabata trata Juliana i Brenneker, siendo Brenneker saserdote. Sinembargo no den kon dispuesto hende tabata pa kompartí informashon. Un faktor di tene kuenta kuné ta di mes e echo ku Brenneker ta originalmente di Ulanda i su idioma materno no ta papiamentu, loke hopi biaha tabata pone ku Juliana mester korigí malkomprondementu serka Brenneker.
Den splikashon di Juliana kon e/nan a traha ta resaltá diferente aspekto importante manera e relashon di konfiansa, rèspèt i kariño mutuo ku nan a stablesé ku nan informantenan, tambe e atenshon pa konsiderá tur lugá i opheto un posibel fuente di informashon
Elis Juliana i Paul Brenneker “Si, kòmbersando riba diferente kos. Kosnan ku nan no ta uza mas, nan ta duna. Nan mes ta bisa: Ai, masha ten nos no ta uza e kos ei mas.
Ai, e ta tirá den mangasina bieu aya tras ayá. Nos por hañ’é? Sigur no!
Nos ta yena…mi ta bai ku mi pikòp, mi ku Brenneker. Ai, nos ta yena pikòp yen yen. Tur sort’i kos. Artefakto bieu. Enprensipio tabata fensu, diferente tipo di fensu, kosnan chikitu, her’i strika. Anto poko poko e kosnan a bira mas i mas i mas i bo wowo ta habri. Tabatin tempu (…) mi a bai lentfel, tin bia mi ku Brenneker. (…) nos ta mira diferente artefakto bieu di palu o loke sea. Nos ta kue nan. Konfó. Ki-ku-ta.
Nos ta’ bai lentfel hopi. Tur e kosnan ta na Museo. Den kua bario ta’ kolekshoná mas tantu? Kunuku (…) ta masha difísil bisa kuent’e mas tantu. (…) Na Bandariba, henter Bandariba, Bandabou tambe, n’ tin un lugá spesifik. Na kunuku nos tabata kana i nos tabata…hopi biaha kas bashí o sea kas bandoná. Tin biaha famianan ta bandoná (…) e.. ka’i kunuku di nan bai traha nan kas modèrno anto nan ta laga e mangasina o sea e kas bieu mes pa su kuenta ta para putri. Den e (…) kas bieu bo tabata haña diferente artefakto, tirá … pa kaba na nada. Tin biaha eh.. nos tabata drenta kue sin puntra…. eh pa kos no bai pèrdí, no.
Bo por yam’é hòrta, pero mi ta drenta di bentana, Brenneker ta duna mi su apsolushon.” (EJ-JC2002)
“Nan tabata risibí nos ku masha kariño. Nos mester bebe kòfi. Trata nos masha masha masha bon. Nan mes ta bisa nos: Brenneker ta bini otro siman?
(…) Nan ta warda nos bini. Kòmbersá. Tin hende ta konta bo henter nan bida. Ta masha bunita ora un hende ta konta bo. Tabatin un señora por ehèmpel ku ta’ konta su bida di A te Z, delaster un kos. Kon el a namorá, kon el a kasa, kon el a haña yu, (…) delaster un kos. E tabatin un gana (énfasis JC) di deshogá.
Nos tabatin hende siegu, un muhé siegu, nos a bai serka dje. Hendenan tabata gusta tambe pa regalá nos kosnan…nos por yama nan antik? Kosnan di uzo ku nan no ta uza mas. Ku a bira bieu. (…) nan yunan ta bisa nan: tira nan afó. Nan ta bisa: nò, nò mi n’ ta tira nada afó, Brenneker ta bin. Por ehèmpel un hende e ta blo pensa un kos pa regalá nos. E n’ por haña un kos bieu, el a regalá nos e kòpi k’e skòter k’el a haña dia el a kasa (…) na aña bintinan ei. B’a komprondé, sort’i kosnan asin’ei.” (EJ-JC2002)
Juliana i Brenneker a ekstendé nan aktividatnan na Boneiru i Aruba tambe, ku eksperensha paresidu na Kòrsou. Hende dispuesto na duna, na kompartí informashon.
Na Boneiru Juliana i Brenneker a yuda lanta museo folklóriko i na Aruba a kontribuí den trabounan, dunando konseho. E artefaktonan a keda Boneiru i Aruba.
“Na Boneiru tambe. Aya nos a kuminsá ku un museo.
E museo a kuminsá masha simpel (…). Na Playa, nos a
haña un lugá pegá ku… fòrtinan ei. Einan nos a haña un
lugá chikitu, den un kantor chikitu (…) eiden nos a kuminsá…ma…despues e kos a bira manera ken ta nombra pa e lugá, k’e kosnan ei. E kos a bira polítika entre nan ku nan k’e kosnan ei.. Kon a para mi n’ sa.(…). Si, e t’ei. Nan a yega di manda pa mi un rekonosementu.
Nos tabata bai Boneiru (...) Aruba tambe, pasó mi ta’ traha na Ruba tambe den arkeologia. (…) haña artefakto di Ruba tambe, sigur no!
Nos a stimulá diferente kos na Aruba pa nan interes. Mi a deskubrí diferente pintura di indjan na Ruba huntu ku dr. Glazema di Ulanda. Tin hende aya ku no ke kòrda awe nada mas ku nos a hasi den Antia. (EJ-JC2002-2003)
Juliana i Brenneker tabata hasi inbestigashon dje artefaktonan di tantu Kòrsou, Boneiru, Aruba i Isla Riba. Tin biaha tabata buska i haña informashon dje artefakto mésora. Di otronan ainda mester kaba di kompletá nan inbestigashon.
“Eh..ya.. ta’tin eh..fonograf ku nos a haña, nos a hib’é un be museo. Tabata anotá nòmber di e persona i e fecha. Mi n’ sa kon leu eseinan a bai. Esaki por ehèmpel ta un ku mi a kumpra serka un shon na Bandariba. Mi ke ku ta 40 heldu m’a paga p’e. (…) Ke men tabata haña di regalo i kumpra. Brenneker tabata duna sèn. Esaki ami a kumpr’é serka e shon despues di hopi yoramentu. (…) no k’e tabata asinakí. Ta’ta un kos gewon tirá den kurá. Anto (…) m’a bin laga poler e.., drech’é. Loke ta motor k’e kosnan ei, mi mes ta mekániko p’e parti ei, pasó mi ta ‘instrumentenmaker’, mi sa kon pa drecha un kos ku e ta funshoná te awe. (EJ-JC2002) Konsistensia Juliana ta inbestigá un tópiko mas ku un bia, bolbe bin bèk ariba, drecha. E tin hopi pasenshi i ta konsistente. Un ehèmpel ta e Muestra parti di inventarisashon entrevista grandinan menshoná anteriormente. Por mira ku Juliana a kubri tantu Bándabou, Bándariba, Boneiru. E inventarisashon kompletu ta revelá ku el a kubri ademas tur parti di Kòrsou, Boneiru, Aruba i Isla Riba. Juliana ta sondia tereno, lesa, studia, papia ku informante i bolbe bèk. Su konsistensia ta riba fuente di informashon tambe. Juliana ta keda fiel na su prinsipio ku rikesa di folklor ta serka bieunan i pueblo e ta. E ta konsultá fuentenan ofisial pa por ehèmpel verifiká dato òf nan mira, pero no pa atribuí na nan outoridat di interpretashon di bida di pueblo. No ta tur ora élite a apresiá e konsistensia akí. Kontinuidat Estudio di folklor ta un kos serio pa Elis Juliana, méskos ku su afan pa kambia e manera ku hende ta pensa di nan mes. Pa trese kambio mester praktiká kontinuidat. P’esei mester keda bati ku mukel i wei riba kabes di hende pa nan komprondé, manera portada di su kuater kolekshonnan di poesia krítiko OPI (Organisashon Planifikashon Independensia) ta mustra. Diferente dje publikashonnan di Juliana ta sali den seri:
- Añanan largu di publikashon for di dékada sinkuenta te awor di artíkulo i poesia den Social y Cultura. Revista ilustrá, independiente y di interes general, den La Prensa, La Cruz, De Klok, Beurs- en Nieuwsberichten, Antilliaanse Cahiers, Cadushi, Ruku, Watapana:Revista kultural antiyano, Amigoe, Kristòf i hopi otro plataforma kultural mas ku un karakter mas insidental.
- Tres tomo di potrèt folklóriko di palabra Wazo riba ròndu.
- Kuater tomo di kolekshon di poesia OPI.
- Tres Guia Etnológiko, di kua e intenshon tabata un seri di 10 riba diferente aspekto di folklor lokal.
- Dos Verso pa mucha.
- Hopi artíkulo riba tambú, religion, muzik di zumbi, brua, morto, fingimentu, temanan ku ketu bai ta keda bini bèk.
- Añanan largu di programa di televishon i radio pa mucha i adulto: Nos tera, Sòpitu kultural, Mei ora chikí ku Ompi Elis, Mei ora chikí ku Elis Juliana, Ban bèk.
- Kreashon dje dos figuranan fiktisio Wazo i Ompi Elis komo elementonan ku por garantisá kontinuidat permanente.
- Eksposishonnan konstante lokal i internashonal di pintura i skultura pa duna mensahe ku plástika.
- Presentashon/charla/resital kontinuo lokal i internashonal.
- Yudansa na studiosonan, hóbennan pa sigurá ku e informashon ku e ta disponé di dje ta keda sirkulá den komunidat, tambe pa generashonnan futuro.
Esei bo ta bin sa despues
Kolahe di diferente obra di Elis Juliana Juliana su ponensia ta ‘Esei bo ta bin sa despues’. Esaki pasobra ta despues di kòmbersá ampliamente ku pueblo el a bin sa kuantu elemento importante di kultura e mes a komprondé despues dje proseso akí numa. Ku anke e ta miembro dje komunidat akí ku bista pa hopi aspekto di tradishonnan, esei ainda no a hasi ku e tabata komprondé hopi asuntu. Ta hopi trabou arduo a transformá i tuma forma di kalidat. Informashon a bira komprenshon. Ta despues el a bin sa. Su rondanan di buska informashon a transformá den sa i sa ta loke e manera ku Elis Juliana a hasi inbestigashon tabatin komo resultado.


text:
Diferente Artista di kalidat superior pa e di 4 edishon di Curaçao North Sea Jazz
Nada ménos ku Luis Miguel, The Roots, Raphael Saadiq, Los Lobos, Christian McBride Big Band, New Cool Collective i Esperanza Spalding Radio Music Society ta e promé nòmbernan konfirmá pa e di kuater edishon di CuraçaoNorth Sea Jazz festival. Ku e promé nòmbernan akí, e tradishon di CuraçaoNorth Sea Jazz ta kontinuá na un manera masha bunita. E organisashon ta den kontakto intenso pa kaba di konfirmá e diferente otro artistanan. Lo anunsiá nan den kurso di e lunanan benidero. Pa loke ta trata e konsierto grátis na Brionplein riba djaluna 26 di ougùstùs ya tin El Gran Combo de Puerto Rico konfirmá.
E kantante mehikano Luis Miguel ta un íkono den paisnan di habla spañó. Nan sa yam’é tambe El Sol. E tin numeroso premio riba su nòmber entre nan sinku Grammy i kuater Latin Grammy. E ta e úniko artista latinomerikano ku a yega di risibí na Merka platina pa dos álbum na spañó (Romance and Segundo Romance). Mas importante ainda, e ta konosí pa su aktuashonnan bibu loke nos por bai eksperensiá fin di ougùstùs.
The Roots ta un di e promé asina yamá ‘live hip-hopacts’ ku músiko mes en bes di tokadisko i pa no papia mes den sírkulo di r&b, soul i funk. Aktuashon bibu di The Roots ta un eksperensia di bèrdat, yen di deskubrimentu original i nan ta traha hopi bes ku talentonan nobo i sorpresivo, no solamente na North Sea Jazz, pero rònt mundu!
E old-school soul ku Raphael Saadiq gusta interpretá, ya pa un par di aña ta den ‘spotlight’. Saadiq a laga tende di dje den añanan ochenta den soultrio Tony! Toni! Tone!. Despues di e éksito ei el a traha tras di kortina ku tur loke tabata zona dushi: The Roots, D'Angelo, Joss Stone, Stevie Wonder, asina por sigui nombra mas. Pero despues di e éksito di The Way I See It di aña 2008, fortunadamente e ta laga su mes stèm resoná atrobe.
Los Lobos ta muchu mas ku e hit enorme di nan La Bamba, ku nan a kosecha mundialmente na final di añanan ochenta éksito tras di éksito. E aña akí e banda ta kumpli 40 aña i nan tin kantidat di álbum i hit riba nan nòmber. Den zomer di aña pasá e banda a bini ku un edishon nobo di e álbum Kiki na honor di e binti aniversario di e álbum legendario akí di Los Lobos.Christian McBride ta bini Kòrsou ku su Big Band. E basista i kompositor influyente akí ya ta tokando pa binti aña un ròl importante den Jazz. El a yega di toka ku e grandinan aki na mundu manera Sonnie Rollins, Chick Corea, Herbie Hancock i Pat Metheny.
Un fiesta garantisá ta loke ta bai resultá ora e banda hulandes New Cool Collective subi esenario. New Cool Collective ta konsistí di saksofonista Benjamin Herman, guitarista Anton Goudsmit, drùmer Joost Kroon, perkushonista Frank van Dok i Jos de Haas, pianista Willem Friede, basista Leslie Lopez i trompetista David Rockefeller.
Esperanza Spalding dos aña pasá a gana un Grammy pa e Mihó Nobato i nan a proklam’é komo Artista di Jazz di Aña durante presentashon di Boston Music Awards. Un rekonosimentu estupendo pa e merikano ku a gana ku Chamber Music Society (2010) ademas di amantenan di Jazz tambe e grupo grandi di públiko. Radio Music Society, ku a sali riba merkado aña pasá, ta susesor di e álbum gloriá di Spalding i ku a konosé un variedat di artista invitá renombrá. Asina ta ku saksofonista Joe Lovano, rapper Q-Tip i e leyendanan di drùm Billy Hart i Jack DeJohnette nan tur ei a duna un kontribushon na realisashon di e disko.
Pa i durante e festival lo tin diferente presentashon riba nos isla di kua e promé ta konosí awor: El Gran Combo de Puerto Rico. E orkesta di Salsa últimamente a selebrá su di 50 aña di eksistensia i ta ser nombrá tambe komo e orkesta mas popular di salsa. Ku su presentashon esaki lo bira un fiesta enorme, djaluna 26 di ougùstùs riba Brionplein na Awasá.


text:
E storia di e potret di mi tata…un experencia berdad di Checkpoint Color
E potret adhunto ta refleha un famia felis… un mama cu jiu cu pa prome biaha ta bay pasa un dia di tata sin nan tata y casa stima. Lando tabata un casa cu tabata companja y sostene Shirley den tur actividad social. E tabata un tata y guia ehemplar pa su yiu homber. E potret ta nan consuelo ora nan corda riba nan casa y tata. Awo, bo por imagina bo cu tin hende na mundo cu tin tur placa di mundo, pero nunca a conoce nan tata. Nan ta gasta mes tanto placa cu ta necesario pa biaha y sigi e pistanan di nan tata, pero no ta logra. Nos ta bay conta bo un storia cu a pasa berdad.
Di un yiu cu un tata Arubiano di ken no a keda niun potret di su bida. Scucha! Tabata tin un senjorita Mericano jong cu a bin pasa vakantie cerca su famia na Aruba den temponan di Lago. Na Aruba e la enamora di un joncuman Arubiano y una bes na Merca e la ripara cu e tabata na estado. E la scirbi un carta pa su amor, pero nunca a haja contesta. E jiu a nace y despues di tempo e dama a casa cu un Mericano hopi rico cu a adopta e criatura. Mirando cu e mucha no tabata parse un Mericano, semper a cont’e tocante su tata di Aruba cu nunca a laga sa algo di dje. E mucha a bira grandi y a tuma over e empresa di su tata. E tabata hopi exitoso, pero semper e deseo a keda pa un dia por haja sa ‘algo’ di su tata.
E cabayero a bin Aruba y a jega Checkpoint Color, paso nan a tende di e coleccion di potret di antes di defunto Nancho Luidens. Akinan a cuminsa un buskeda pa e potret of ‘algo’ di e tata. E buskeda aki a hib’e serca famia di su tata… Porfin! Ken sa, pero su famianan a conte cu su tata a bay cu un tanker Europa y nunca mas a laga sa nada di dje despues cu su mama a bolbe Merca. Un tanta tabatin algun potret di famia, pero ora cu e la muri, e jiunan a kima tur e potretnan bieuw. Pakico warda cos bieuw. E cabayero a sigui busca, no ta importa cuanto placa e lo tin cu gasta. Placa no ta problema, pero … e potret no ta existi. E bieuwnan cu ainda tabata corda su tata a conte cu e parse su tata hopi. Cuanto gana e tabatin di por experencia esaki su mes. Pero cu tur placa di mundo, e no por cumpra su deseo di mas grandi… ‘e potret di su tata’.
Pa e motibo aki Checkpoint Color ta stimula tur hende pa no tira nan potretnan afo, ni ward’e riba computer so. Paso e por crash… Un potret ta pa conserva…y pa mir’e. Pesey, print’e!


text:
Directiva di SIMAR ta hopi preocupa cu e situacion escalante y alarmante di falta di seguridad di nos maestronan den scolnan na Aruba.
Nos tur ta conciente cu e Aruba, e alumno y e mayor di awor no t’esnan di antes mas y cu nos mester tuma pasonan serio y liher pa seguridad di tanto alumno y personal den nos scolnan.
Ta obvio cu maestronan ta rabia, disgusta y cu nan a ser sacudi p’e acontecimento di siman pasa, caminda un mayor a agredi un docente riba tereno di scol, den presencia di algun colega y alumno.
Simar por a constata cu hopi maestro y a expresa nan frustracion via medionan social y a hasta papia di “pone enseñansa plat” pa mustra nan mal contento.
Y sin ainda dicho agresor a ser deteni. Con Ministerio Publico ta pensa di e susedido aki?
SIMAR no a perde tempo y a manda invitacion pa tur directiva di scol pa ta presente na un reunion pa “brainstorm” hunto riba preocupacion-, proposicion- y solucionnan pa loke ta seguridad di nan maestronan.
E reunion aki lo tuma lugar diahuebs 9 di maart 2017 pa 11:00 am den Sala Bruce Crispin na cede di Sindicato di Maestro di Aruba.
Directiva ta spera cu tur directiva por ta representa n’e reunion aki cu lo ta di suma importancia pa cu nan empleadonan y enseñansa en general.


text:
Korsou Hustu nos destinashon
Kòrsou Hustu ta un vishon ku ta splika unda nos ke yega ku Kòrsou.
Un kantidat di 30 hende a lesa, diskutí, adaptá i duna nan komentario riba e vishon
Komo inisiador di e vishon, mi ta present’é awor pa na pueblo di Kòrsou. Komentario ta bon bini na korsouhustu@gmail.com
Omayra V. E. Leeflang
__________________________________________________________________________________________________________
E vishon
Kòrsou Hustu ta un vishon ku ta mobilisá hende pa huntu ban pa e destinashon di un Kòrsou kaminda tur hende ta konta.
Korsou Hustu ta komparabel ku un palu ku ta florese
E raisnan di e palu ta e penshonadonan ku ta ankra e palu;
E tronkon di e palu ta nos muchanan, hòbinan, adultonan;
E korona di e palu ta e bienestar di Kòrsou.
E tera den kua e palu ta planta ta un ekonomia salu.
E Gobièrnu/polítika ta e kunukero ku tin ku sòru pa e kondishonnan pa e palu por krese i floresé.
Aktualmente e palu ku ta simbolisá Kòrsou ta na peliger pa motibu di maltrato i malesa den e tronkon.
– Un inhustisia kontra penshonadonan ku ta maltratá e rais di palu Kòrsou
-Un desempleo hubenil di 37% , e malesa den e tronkon di e palu, ku ta kousa pobresa i atraé kriminalidat i negoshi di droga komo alternativa.
– Persiguishon di profeshonalnan íntegro ku ta otro malesa den e tronkon di e palu ku yama Kòrsou.


text:
Central di Polis ta manda un patruya pa Bacobastraat pa un caso di ladronicia. Na e sitio nos a papia cu e habitante cu a declara cu e ta huur un apartment na Bacobastraat. “Den e muraya di e apartment tin un buraco caminda cu antes tabata tin un bentana, cual ta tapa cu’n sheet rock asina mi no tin bista ariba e cas. Riba 8 Februari, pa mas o menos 8 or di mainta mi a Sali for di mi apartment, lagando tru cos na ordo, tur porta y bentana sera na lock.
Pa mas o menos 12 or di merdia, e habitante ta regresa su cas y haya tur cos den su apartment reboltea. Tambe el a ripara cu desconocirnan a kibra e shutternan di parti patras. Tambe nan a drenta den e cas. E habitante a keda di traha un lista di tur loke e ladronnan a bay cun’e. Central di Polis a wordo poni na altura.
Desconocirnan ta reboltea den cas y appartment
Central di Polis ta manda un patruya pa Bacobastraat pa un caso di ladronicia. Na e sitio nos a papia cu e habitante cu a declara cu e ta huur un apartment na Bacobastraat. “Den e muraya di e apartment tin un buraco caminda cu antes tabata tin un bentana, cual ta tapa cu’n sheet rock asina mi no tin bista ariba e cas. Riba 8 Februari, pa mas o menos 8 or di mainta mi a Sali for di mi apartment, lagando tru cos na ordo, tur porta y bentana sera na lock.


text:
“Bo mester cumpli loke bo ta bisa y E Forsa Nobo, POR, ta haciendo esaki. Nos ta creando un plataforma politico cu un transparencia total, mustrando nos pueblo cu si por tin confiansa den organisacionnan politico”, Otmar Oduber di E Forsa Nobo a duna di conoce.
Pa hopi aña a papia riba ley pa regula financiamento di partidonan politico, hopi biaha prome cu eleccion e tema aki tabata topico di campañanan, pero esaki nunca a pasa. E tabata keda como topico di campaña solamente y nunca a wordo pasa den Parlamento.
Otmar Oduber a bisa cu contrario na promesa di campaña y como muestra di transparencia, E Forsa Nobo POR a hancra e espirito di loke ta e ley di financiamento di partidonan politico den su statutonan. E lider politico ta spera cu otro partidonan por sigui ehempel di E Forsa Nobo y na mes momento ta boga pa Parlamento pasa e ley aki mas pronto cu ta posibel, inclusivo prome cu september venidero.
Oduber a bisa tambe cu e ta contento cu diferente partidonan politico y miembronan di Parlamento a cuminsa papia den direccion di e pensamento cu tin den E Forsa Nobo pa loke ta e ley di financiamento di partidonan politico. E ta spera cu e biaha akinan pone accion tras di nan palabra y para pa un politica transparente pasando e ley prome cu eleccion proximo.
Vision tras di hancra e transparencia di financiamento di E Forsa Nobo den e statutonan ta pa crea confiansa un biaha mas den organisacionnan politico y logra haya e confianza bek den e politiconan. Esaki ta e contribucion di E Forsa Nobo POR pa inicia e proceso aki, Otmar Oduber ta bisa.
Manera a anuncia caba, E Forsa Nobo for di siman pasa a publica su statutonan riba su pagina di Facebook POR E Forsa Nobo y aki den por lesa claramente loke e plataforma politico aki pa pone no solamente riba financiamento, pero tambe e screening di candidatonan cu ta tuma luga prome cu eleccion. Esaki pa comunidad porta sigur cu e personanan aki por carga un responsabilidad sea den Parlamento, Gobierno, of un cargo publico.
Articulo 7 cu ta trata di medionan monetario ta bisa entre otro cu e medionan monetario di e partido ta consisti di:
a. contribucionnan danki na e miembresia di partido;
b. subsidionan, donacionnan y regalonan;
c. herencianan y legadonan;
d. actividadnan di recaudacion di fondonan y entradanan di su propio capital;
e. eventualmente otro activonan y tur otro fuentenan legal di entradanan.
Den caso cu den e medionan monentarionan menciona den inciso b. ta representa den un periodo di diesdos (12) luna diez mil Florin Arubano (Afl. 10.000,00) of mas, e directiva di partido mester informa na e conseho di partido e nomber di e donador.
Articulo 6 di e statutonan di E Forsa Nobo POR ta bisa cu un miembro di partido cu a postula su mes y a wordo eligi como representante di pueblo, como tambe esun cu a wordo nombra como minister of cualkier otro funcion publico mester entrega na directiva di partido y na Controlaria General di Aruba un declaracion di propiedadnan, capital y debenan. Esaki tanto na cuminsamento como na final di e termino di e funcion.
Otmar Oduber como miembro di E Forsa Nobo POR ta sinti su mes hopi orguyoso y satisfecho di por no solamente bisa, pero tambe demostra y cumpli cu e plataforma politico nobo aki a bin cu un biento nobo, un forma transparente y un vision nobo pa por mehora e nivel y calidad di bida di cada individuo cu ta biba riba nos pida baranca.


text:
Un estudio basa ariba observacionnan di e sonda Mars Reconnaissance Orbiter (MRO) di NASA a señala e hallazgo de evidencia de depositonan antiguo hidrotermal den e fondo marino di Mars, cu lo por ofrece pistanan riba e origen di bida ariba Mundo.
Door di e datonan di e Spectometer di Reconocimento Compacto di MRO despues di analisa e valle Eridania, region cu e formacionnan geologico mas antiguo di Mars, a logra identifica mineralnan cu ta supone e existencia di depositonan hidrotermalnan.
Segun e informe publica den e revista “Nature”, probablemente e reservanan ta e resultado di awa cayente di un parti volcanico activo, di e parti exterior di e planeta cu a desemboca den un lama grandi, hopi temponan atras.
Paul Niles, co- autor di investigacion, ta sostene cu e area studia ta parti di un “base solido” pa supone cu un lama di actividad hidrotermal a yega di existi y cu e actividad volcanico combina cu e awa a cra condicionnan “probablemente similar”, cu esunnan di nos planeta den casi e mesun tempo, ora cu “bida a cuminsa evoluciona”.
“E dos ambientenan hidrotermal ta hopi similar na esunnan di nos planeta: sin un atmosfera agradabel cu solamente piedra y awa” e experto a subraya.
E investigadonan ta calcula cu e asina yama Lama Eridania a aparece den e valle 2.7 miyon aña pasa, cu’n extension cerca di 210 mil kilometer cubico di awa (nuebe biaha mas cu e volumen combina di e Great Lake di Norteamerica).
Ademas cu ta trata aki di un descubrimenteo cu ta reitera e diversidad di ambientenan humedo cu tabata existi riba e planeta cora, lama, riu, lagonan, awanna termanl y awanan subteraneo, ta representa un bentana na e prome añanan di Mundo.
“Incluso si nunca nos no a haya evidencia di cu tabata tin bida ariba Mars, e luga aki por informanos riba e tipo di ambiente caminda bida ariba Mundo lo a cuminsa”, Niles ta reitera.
Fuente: https://actualidad.rt.com


text:
Un biaha mas Brazil Volleyball team ta organisa un anochi di Volleyball pa esnan cu a perde
e wega biaha pasa. Enconeccion cu 40 aña di celebracion di existencia di Centro di Bario
Brazil ta bay tin mas wega amistoso dia 25 di juli, cuminsando pa 7.00 pm.
Brazil ta cla cu su dos teamnan di damas 40 plus y di caballero 50 plus.
Di parti Savaneta, Zeerover , nan tambe ta cla pa subi veld cu según nan e team tin nivel di
B clase. Un petición y invitación ta bay pa esnan di otro bario cu ta kere cu nan por gana e
teamnan aki, pa yama y inscirbi!!!!! Na tel 5846500 .
E team di Brazil a bisa caba , cu Zeerover ta bay perde nan corona pasobra e biaha aki si
Brazil ta riba training hopi mas intensivo.
Weganan na Centro di bario Brazil ta regla nan di antes. Biaha pasa centro di bario tabata
yena di fanaticada di volleyball. Asina ta no perde e wega aki.
Pa mas información por tuma contacto cu Chico Harms cel. 5946862 of 5846500


text:
Hasiendo bida diario di hende muher mas simpel. Danki na P&G
tur dia nos lo saca un ganadora di productonan esencial y fabuloso. ... See MoreSee Less
9 hours ago ·
Photo
Bo #coolwomen lo disfruta di un gift basket yena cu sorpresa for di Ling and Sons IGA Super Center !🎉🎁 Nomina e persona remarkabel aki na info@coolaruba.com ... See MoreSee Less
11 hours ago ·
Photo
Bon dia #coolpeople & #coolwomen! 15 dia mas pa bai🎉Pa hasi e evento aki mas leuk Manrique Capriles Aruba ta bai regala gift baskets pa 8 di nos oyentenan! Sintonisa nos pa follow e instruccion pa gana🎉 ... See MoreSee Less
11 hours ago ·
Photo
WICHI & TY & ZYON IN ACCESS 2 MUSIC WITH 101 ... See MoreSee Less
Now in Facebook Live
1 day ago ·
Video
Mal cria e hende muher significante den bo bida cu un gift certificate di @therunwayaruba
Nomin'e via info@coolaruba.com ... See MoreSee Less
1 day ago ·
Photo


text:
Presidente di Parlamento tabata presente na diferente actividad pa loke ta trata nos cultura, nos Himno y Bandera. El tabat’ey ora a skohe nos poeta di patria dedica na e ultimo couplet di nos Himno, esta Grandesa di nos pueblo ta su gran cordialidad.
El a bishita alavez e celebracion na Funari pa esnan cu deficiencia fisico, inauguracion di Plaza Padu, unda a honra alavez sr. Lio Booi y sr. Rufo Wever (d.f.m.) Wyatt-Ras ta felicita famia di nos baluartenan cu e logro importante aki.
Presidente di Parlamento tabata tambe na e acto protocolario dia 18 di maart mainta unda e. o. a scucha e discurso elocuente di Ministro Presidente, a presencia bunita actuacion di sra. Maybeline Arends-Croes y su coro, a gosa di baile di gruponan y gran dama cultural y a disfruta di e desfile di gruponan social y di deporte.
E e tabatin alavez un encuentro cu e Presidente di Parlamento di Corsou y diferente Parlamentarionan tanto di Corsou como St. Maarten. Wyatt-Ras a bishita tambe un actividad na un fundacion cu ta traha cu adictonan. Finalmente e tabata presente na festival di sopi ameno.
Wyatt-Ras no por a acudi tur caminda mirando e tempo corto. E ta felicita tur boluntario cu a traha e dia ey y nos conciudadanonan cu a acudi masalmente na e actividadnan den bario. Pabien Aruba cu un ehemplar celebracion di nos Himno y bandera.


text:
Manera Extra a anunsiá kaba, fin di siman Fittipaldi Pietersz a kompetí ku su motosaikel Suzuki Hayabusa den dragrace na Merka i a sali supkampion. Kuater dia di kareda solamente pa motosaikel organisá pa Manufacturers Cup, ku a karga e nòmber di Mann Hill Garage World Finals, na South Georgia Motorsport Park. Un kantidat rekòrt di partisipante a inskribí pa […]
Front Page
Kuerpo Polisial a malkriá muchanan
Kuerpo Polisial Karibe Hulandes a invitá e muchanan ku ta bai akohida despues di skol pa bin selebrá huntu ku nan na Jong Bonaire. A splika e muchanan na plaka chikí kiko e trabou di polis ta i a mustra nan kon a yega na e dia i kiko nan derechonan ta. Riba e foto momentu ku e funshonario polisial […]
Selebrashon Dia di Hòmber
Djadumingu 19 di novèmber tabata Dia di Hòmber. Pa e okashon aki Sentro pa Hubentut i Famia a organisá un selebrashon pa e hende hòmber i mucha hòmber riba 12 aña. Tabata un anochi ku un programa bon hinká den otro i e hòmbernan ku tabata presente, anke no hopi, a risibí hopi informashon balioso. Despues di e charlanan, a […]


text:
Information about:
boletinextra.com
Popularity/access rank:
Site number 455927 (.com extension); 702742 (global rank)
/if?>
/if?>
Sponsored link
Boletinextra information:
Sponsored link
Boletinextra Summary
Bon Bini! Boletin Extra Bon Bini! Boletin Extra - Noticia Directo About Us / Contact Us Home Local Policial Corte Curacao Deporte International Politica Social 22. Nov 2012 ECRO HOMES ARUBA Prijs di botter di gas a subi pa uso di cas Written by boletin on November 22, 2012 . Posted in Local Embedded with WP YouTube Lyte. Watch this video on YouTube .
Parl. Andin Bikker ta splica cu prijs di botter di gas a aumenta. A bini un limitacion di botter di gas pa anja cu ta subi e prijs pa pueblo, despues cu usa 6 botter di gas. Continue Reading No Comments DESCUBRIMENTO HISTORICO RIBA PLANETA MARS Written by boletin on November 21, 2012 . Posted in Local.
Pasadena – Cientificonan ta kere di a haci un descubrimento hisotrico riba e planeta Mars. E explorador Curiosity recientement4e a reboltea e suelo. E datonan aki lo forma parti di e buki hsitorico, investigado major John Grotzinger a bisa e emisora Continue Reading No Comments Auto ta dal peaton pazuid di Marriott Hotel Written by boletineExtra on November 21,
Access traffic rank of boletinextra.com (site position)
Server IP of boletinextra.com: 108.178.25.42
Domain extension: .com
(list top sites in .com (Commercial))
Sponsored link
- logo (logo)
- banner_ecro
- mars-166x125
- IMG_1069-130x125
- 47-topfm-185x55
- Juan-david-Yrausquin-103x125
- Edwin-Duijneveld-185x125
- 11-21-2012-6-50-36-PM-79x125
- 1-1-185x123
- Ambulance-Aruba-166x125
- SIAD-168x125
- prijs-di-petroli-125x125
- Parlamentario-XRM15-82x125
- IMG01712-20121117-19111-300x2251-166x125
- rutte-125x125
- IMG_1077-185x123
- Brandweer-Aruba-1-166x125
- IMG01087-20121120-0739-166x125
External links:
boletinextra.com is linking to those sites:
- About Us / Contact Us
- Local
- Policial
- Corte
- Curacao
- Deporte
- International
- Politica
- Social
- Prijs di botter di gas a subi pa uso di cas
- boletin
- DESCUBRIMENTO HISTORICO RIBA PLANETA MARS
- Auto ta dal peaton pazuid di Marriott Hotel
- boletineExtra
- Dia internacional di derecho di mucha
- Top 95 FM Online Streaming
- admin
- Personal den servicio di gobierno a baha pero gastonan a subi
- Fraccion di MEP ta sigui cu investigacionnan ariba Urirama y a haci pregunta riba Vaderpiet
- SANCIONNAN DI ESTADOS UNIDOS CONTRA LIDER DI HEZBOLLAH
- Nos ta riba e bon caminda pa loke ta trata e derecho di mucha den comparacion cu otro paisnan pero hopi mas mester wordo hasi!
- Otro tapmento di crime dor di ministerio publico
- PARTIDO MEP TA CONDENA INTIMIDACION DI COLEGA XIOMARA RUIZ-MADURO
- Parl. Desiree Croes (AVP) a confirma di lo casa na Amsterdam dia 12-12-12 cu su pareha
- Check this out on Chirbit
- Ta pidi buskeda di: Un entertainer di RIU Hotel Omar Eduardo Muñoz Aguilar
- Simulacro teni diamars mainta riba pista di airport
- No puntra con por mehora situacion di bo miembronan, pero puntra kico bo por aporta na bo pais
- 11 hende mas prepara pa traha riba ambulance
- Ora bo cambia di adres mester bay cambia na SIAD tambe
- Xiomara Ruiz Maduro ta reacciona riba un corant Chines riba contrabanda di whiskey
- PRIJS DI PETROLI A AUMENTA CONSIDERABLE- MENTE
- Pueblo mester haya claridad riba Vader Piet promer cu bin cu e parke di molina di biento na Urirama
- Cliente ta mira raton ta core den un supermercado y ta hanja pan tur comie na e Supermercado
- HULANDA TA PERMANECE E GRAN PAGADOR UNION EUROPEO SEGUN RUTTE
- Barak den cura di Ex Bushiri Hotel ta pega candela
- Super Food Sasaki tin un dak special cu ta laga nan spaar coriente y bende mas barata
- Gastonan di personal a subi 69 miyon y sindicatonan mester copera awor cu indexeering
- 12 hende a pasa e curso di EMT pa Cuerpo di Bombero
- Fuerte indicacion cu tin hefe di polis ta wordo interoga den caso whiskey
- Trekker ta perde control pa motibo di santo riba caminda
- PORTUGAL TA CUMPLIENDO CU E CONDICIONNAN DI PRESTAMO DI EMERGENCIA
site visit date: 2012-11-22 08:40:39
boletinextra.com site information


text:
Pa hibe na un nivel mas halto
ORANJESTAD (AAN): Presidente di Stichting Musica Edwina Werleman durante un conferencia di prensa Diaranzon atardi a indica cu Musica a cuminza caba cu tur preparacion pa organiza Caiso & Soca Monarch 2018, despues cu riba mesun dia a firma un acuerdo cu SMAC.
“Na 2017 nos tabata tin un festival exitoso, unda cu nos a cargele cu mente positivo, nos a trahe den un ambiente positivo y el a refleha bek durante di e evento”.
“Ora cu bo pone bo mente positivo dilanti y bo ta habri y sincero y bo por cumpli cu tur cos cu bo bisa bo lo hasi, e resultado semper ta recompensabo”.
Esaki segun e presidente di Musica, kende a gradici SMAC pa a sinta bek cu nan y yega na un bon acuerdo.
“Nos di Musica ta un team bastante dinamico y nos tambe kier mira con e festival aki por engrandece su mes durante e aña nobo y e siguiente añanan”.
Esaki segun Werleman, kende a indica cu nan stichting a sugeri pa e placa cu nan tin cu duna SMAC, wordo inverti bek den e festival hubenil y infantil, pasobra nan ta e futuro di e festival.
E presidente di Musica a bisa cu e ta contento di wak e positivismo, unda cu varios musico ya caba ta den preparacion pa traha nan cancionnan pa participa na e festival grandi.
El a bisa tambe cu aña pasa Musica mester a cumpli cu cierto aspectonan financiero y esey a keda full cla.
Awor ta bay tin mas espacio pa upgrade entre otro e stage, pa crea un caliber di presentacion pa nos musiconan, cu ta riba un nivel mas halto.